Plazara - Auñamendi Eusko Entziklopedia\nIrungo eta Bidasoaldeko euskaldunen artean zabaldu eta trinkotasun elementu gisa funtzionatuko zuen aldizkari bat plazaratzeko asmoa azaldu zuen 1984an Irungo udaletxeko Euskara Kontseilu sortu berriak, geroago Euskara zerbitzua izango zenak. Irungo euskaldungoaren kopuru erreala eta potentziala kontutan hartuta, hiria euskararen mapan integratu nahi izan zuten, irundarrei ezarritako klixeak baztertu eta kulturgintzan gertatzen ari zenaren berri emanez.\nEztabaida luzeak izan zituzten aldizkariaren eredua finkatzerakoan eta, azkenean, kultura eta literatura batuko zituen aldizkari motaren alde egin zuten. Horrela, 1985eko maiatzean kaleratu zuten formatu handian (23,6x33) Plazara aldizkariaren 1. zenbakia. 200 pezetatan saldu zuten 32 orrialdeko hiruhilabetekaria.\nBernat Etxeparek 1545ean Bordelen plazaratu zuen Linguae Vasconum Primitiae liburuaren amaierako kontrapasaren hasieran ageri den "Heuscara / Ialgui adi plaçara" hartatik datorkio izenburua aldizkariari.\nUdaleko euskara kontseiluko arduraduna zen Jorge Gimenezek eta kontseilu bereko kide eta sasoi hartan AEKko langile zen Joxan Elosegik gidatu zuten aldizkaria bere ibilbide guztian zehar. Azken honek bazeukan aldizkarigintzan eskarmentua, Mermelada Ustelan (1976) eta Oh! Euzkadin (1978-83) parte hartutakoa baitzen.\n1. zenbakiaren sarreran Bidasoaldean euskararen gaurkotasuna erakutsi beharra aldarrikatu zuten, egunerokotasunez apainduz eta jendearengana hurbilduz. Eta horretarako, Bidasoaldeko gaiak jorratu zituzten batik bat: eskualdeko berriak Mariano Izetak bildu zituen, Txomin Sagartzazuk eskualdeko kronikak eta bertakoekin elkarrizketak egin zituen eta toponimiaz Jose Antonio Loidi Bizkarrondo arduratu zen. Sortze-lanentzat tarte berezia zegoen: alde batetik, literatur lehiaketa antolatu zuten eta irabazleen lanak aldizkariaren hurrengo zenbakian ematen zituzten argitara; narrazio laburrak, bertso paperak, poesia eta komikia saritzen zituzten. Lehen argitalpenak egin zituzten Plazaran Pello Otxotekok, Ramon Santxezek, Karlos Zabalak,... Bestetik, zaildutako makina bat idazleren agertoki ere izan zen aldizkaria. Urteen poderioz, bertan agertutakoen zerrenda amaiezina izan zen.\nAldizkari instituzionalaren marka izan zuen beti Plazarak, nahiz eta ez zuen udalaren aldetik inongo galbahe politikorik edota kontrolik jasan, baina Irungo udalaren Euskara Kontseiluaren aldizkaria zen eta hori zen kanpotik ezartzen zitzaion marka. Itxura dotoreak ere marka hori areagotzen zuen. Askorentzat marka zena, beste batzuentzat estigma bilakatu zen. Euskal panorama kulturala eta literarioa jasotzen zuten euskal hedabideetan Plazara ez zen existitzen.\nDena dela, eskualdeko eta kanpoko kolaboratzaile asko izan zituen. Bertan paraje eta era guztietako euskal idazleek hartu zuten parte. Iparraldeko idazleak eta idazle berriak asko zaindu zituzten. Aldizkaria hasieratik izan zen ezaguna, Durangoko azokako presentziagatik hein handi batean.\nErredakzioan kontsentsu maila oso altua egon zen. Garaian garaiko aldarrikapenak ozen plazaratu zituzten, aldizkariaren editorialetan argi eta garbi nabarmentzen zen moduan (editorial gehienak Jorge Gimenezek idatzi zituen). Askatasun hori nahi zuten eta tinko eutsi zioten, batzuetan tinkoegi iragazkorrak ez izatera iristeraino. Baina iragazkortasun falta horren ondorio ere bada Plazara.\nHerri aldizkaritzat ere jo izan zen Plazara, baina literatur bokazioa zuenez, ez zuen prentsa lokalaren bidea egin. Aldizkarian literaturaren presentzia denborarekin areagotu egin zen, justu literatur aldizkariak desagertzen hasi ziren garaian.\nPlazara ez zegoen merkatuko legeei lotuta; hala izan balitz, ez zukeen aurrera egingo. Salneurriarekin ezingo zitzaion kostuari eutsi. Banaketa ere kaxkarra zen: prentsa banatzaileek ez zuten horrelakorik banatu nahi, liburu banatzaileek ere beste hainbeste, formatu handiak laguntzen ez zuenez, eta ia amaierara arte banatzaile batekin lan egin zuten arren, eurek egin behar izan zuten lan komertziala. Saltoki finko batzuk izatea eta ohitura batzuk sortzea izan zen euren xedea. Harpidetza sistema ere bazuten, nahiz eta ez zen inoiz oso oparoa izan. Tiradari dagokionez, 1. zenbakia 800ekoa izan zen eta 2.a 1000koa. Gero jaitsiz joan zen, azken alean 600ekoa izanik.\nAutofinantzaketarekin amesten zuten arren, udalaren diru-laguntzarekin, publizitatearekin eta harpidetzarekin egiten zuten aurrera.\nSortze-lanez gain, argazkiek garrantzia handia izan zuten aldizkarian. Argazkiez Pako Carrillo (1. zenbakitik 11.era) eta Junkal Motxaile (12.etik 20.era) arduratu ziren bereziki. Azalen egileak, berriz, Periko Etxebeste, Larrukert anaiak, Jose Anjel Lopetegi, Junkal Motxaile, Natxo Perez, Luis Emaldi eta Juan Garzia izan ziren.\n1989ko udazkenean kaleratu zuten 12. zenbakia mugarri bat izan zen. Aldizkariaren aro berri bat aurkeztu zuten editorialean. Alde batetik, alderdi grafikoa indartu zuten eta banaketa sistema hobetu hiruhilabetekari izaera sendotzeko, hasierako asmo horri askotan huts egin baitzioten; eta bestetik, aldizkariaren atalak orekatu nahi izan zituzten. Horretarako sail ezberdinen arduradunak izendatu zituzten: Bidasoaldeko kronika (Txomin Sagartzazu), literatura (Karlos Zabala), elkarrizketak (Joxan Elosegi), administraritza (Junkal Berasategi), argazkigintza (Junkal Motxaile), eta koordinatzailea (Jorge Gimenez). Benetako erredakzio talde bat sortzea zen asmoa; ondorioz, 11 aleetako bizefalia, Joxan Elosegi eta Jorge Gimenezena alegia, desegin zen, azken hau aldizkariaren arduraduna bilakatuz.\nLiteraturak presentzia nagusia izan zuen momentu horretatik aurrera. Alerik literarioena izan zen hamabigarrena; editorialak berak ere aurreko editorialen tonua aldatu zuen, literatura hutsa sortuaz. Ale honek ez zuen publizitaterik izan. 14. zenbakian, berriz, sail berri bat inauguratu zuten, "Ai gureak balira!, Juan Garziak gidatuta, itzulpena protagonista izanik.\n1992ko udazkenean kaleratu zuten azken alea, 20.a. Egitura sendo bat lortzen ahalegindu zen Jorge Gimenez, erredakzio talde bat, baina ez zuen asmatu eta berarekin amaitu zen aldizkaria. Luis Emaldiren marrazkipeko azken editorialean alberdanian aritu izan zirela zioten, lotsagabe alegia, eta alberdanian jarraituko zutela aurrerantzean ere, Plazara hura artxibo eta irakurleen memorian ehortzi ondoren.\nEta halaxe egin zuen zazpi urtez eta hogei alez dozenaka idazleen plaza izan zen aldizkariak; hurrengo urtean, 1993an Irunen bertan Alberdania argitaletxea sortu zuten Jorge Gimenezek eta Inaxio Mujika Iraolak. Antton Olariaga marrazkialaria arduratu zen maketazioaz eta alde estetikoaz eta Mitxel Murua eta Jose Luis Agotek lagundu zuten muntaia lanetan.


Servini epailea Euskal Herrian. Zuhaitz osoa eta adarrak ez nahasteko beharra. | Eusko Lurra fundazioa\nServini izan da lehendabiziko epailea Genozidio Frankista eta estadu terrorismoaren hainbat kasu epaitzen hasteko gai izan dena. Ez da kasualitatea ikerketa hau atzerrian abiatu behar izatea, Estatu Espainolan Erregimen frankistarekiko erabateko inpunitatearen defendatzaile amorratua izanik. Jakina, egungo estatuaren eta bere erakunde gorenen legitimitatea Frankismoaren zigorgabetasunean oinarritzen da. Hau da bistaz galtzea komeni ez den egi gordina.\nEsan dezakegu beraz justifikaturik dagoela bere lana eta figuraren inguruan gurean altxatu diren jakin-minak eta interesa.\nGure Fundazioa hasieratik bultzatu egin du “Frankismoaren Aurkako Argentinar Kereila” delako bidea. Bertan parte hartzen dugu zuzenki Lau Haizetara Gogoan Koordinadoraren lanaren bidez.\nEzin uka Frankismoan burututako hainbat krimen ikertzen hastea hainbat tabu apurtu duela. Garrantzitsuena eta lehendabizikoa; ezinbestekoa dela Frankismoaren eta estatu terrorismoaren krimenak ikertzea. Eta hau da, seguraski, Servini andrearen ekarpenik handiena izan da Frankismoaren krimenen aurkako prozedura orokor baten bidean.\nZeren eta ezin dugu zuhaitza adarrekin nahastu. Argentinan ez da ireki, ezta hurrenik ere, Frankismoaren aurkako prozedura orokor bat, Nuremberg-en Naziekin egin zen bezala. Hau garrantzitsua da, epaile honen lana oso baikor baloratu arren, aurreikuspen faltsuak ez izateko.\nArgentinakoa oso pedagogikoa izan daiteke, eta mugarri bat bide luze batean. Biktima bakar batzuei erreparazio morala emango die, baina handik aurrera egiteko lan handia geratzen da.\nEusko Lurra Fundazioan garbi dugu Genozidio Frankistaren zein Estatu Terrorismoaren krimenak epaituak izan behar direla ikuspegi integral eta koherente batekin. Nazioarteko jurisprudentzia aldarrikatzen dituen EGIA, JUSTIZIA ETA ERREPARAZIOA EZ ERREPIKATZEKO BERMEAK BARNE hastapenak jarraikiz.\nIldo honetan , “Oroimenaren Giltzarria” agiriak ongi finkatzen ditu hastapen hauek justiziari dagokionez.\nHau guztia ahalbideratzeko bide bakarra Euskal Herrian “EGIAREN BATZORDE” bat eratzea da. Baina benetako Egiaren Batzorde bat eta ez zirku mediatiko instituzional bat.\nBitartean Servini andrearen lana txalotu behrrra dago, Frankismoaren eta bere oinordekoen kriminen erabatekoinpunitatearen iluntasunean argi izpi bat delako.\nEuskal Herria, 2014ko maiatzaren 21a.\nEsta entrada fue publicada en Gordailua-Artikuluak y etiquetada Argentinar Kereila, Euskal Herriko Egiaren Batzordea, Servini epailea por lurra. Guarda enlace permanente.


Kerman Lejarragak eutsi dio Europako gerrikoari | EHK\nPasa den ostiralean, Bilbo Arenak Kerman Lejarraga (33, 25 KO-2) babestu zuen boxeolari bizkaitarrak Jack Flatley (17, 4 KO-1-1) ingelesaren aurka jokoan jarri zuen Europako Boxeo Batasuneko (EBU, European Boxing Union) superwelter pisuko tituluaren lehen defentsan. Lejarragaren asmoa, irailaren 11n Dylan Charrat frantziarrari Bartzelonan irabazi zion gerrikoa mantentzea zen eta 4.000 zaleen laguntzarekin helburua bete zuen, KOz gailendu baitzitzaion Flatleyri, hartara Europako gerrikoari eutsi ziolarik.\nLejarragaren seigarren borroka izan da honakoa superwelter mailan, kategoriaz aldatzea erabaki zuenetik, eta bilbotarrak faboritotzat jotzen zutenei arrazoia eman zien hasieratik.\nErasokor hasi zuen borrokaldia Lejarragak eta dagoeneko lehen asaltoa bukatzear zela ezkerkada garbi bat sartu zion aurkariari kokotsean eta honek belaunikatu egin behar izan zuen. Garaipen erosoa lortuko zuela ematen zuen bada, baina ingelesa suspertu egin zen bigarren roundean, eta bere ezizenari ohore eginda (“Ekaitz lasaia” edo “Quiet Storm”), norgehiagoka pixkat orekatzea lortu zuen.\nZazpigarren eta zortzigarren asaltoetan hautsi zen berriro ere borrokalarien arteko parekotasuna, eta Flatleyk ikaragarri sufritu zuen, une batez erortzeko zorian izan zelarik. Azkenean, borrokaldia bederatzigarren roundean erabaki zen, horretatik hogeita hamar segundo baino igaro ez zirenean, Boltongo boxeolariaren aurpegian jotako eskuinkada bortitzak lurrera bota baitzuen deblauki. Gainera, zenbait minutuz artatu behar izan zuten medikuek, epaileen erabakia entzun aurretik.\nGaraipen honekin beraz, dagoeneko 34 dira Lejarragak (29 urte) bere palmaresean dituen garaipenak, horietatik 26 denbora muga baino lehen lortutakoak. Halaber, Europako lau titulo irabaziak ditu, bi superwelter kategorian eta beste horrenbeste welter kategorian.


Txingudiko Zerbitzuakek ez ditu tasak igoko - Noticias de Gipuzkoa\nTxingudiko Zerbitzuakek ez ditu tasak igoko\nEz da igoerarik egongo ondakin geldoen eta plastikoen sortzaile handien tasetan izan ezik\njon guezala 07.10.2020 | 00:18\nTxingudiko Zerbitzuak Mankomunitatearen batzarra Ficoban bildu zen atzo. Argazkia: N.G.\nirun-hondarribia – 2021. urterako hondakinen eta uraren tasa eta tarifa guztiak izoztea adostu zuen atzo Txingudiko Zerbitzuak Mankomunitatearen batzarrak. Salbuespen bakarrak hondakin geldoen eta plastikoen sortzaile handien tasak izango dira; hain zuzen ere, Mankomunitatetik azaldu zutentez, kudeatzaile berrien hondakin-frakzio horien tratamenduaren kostuak nabarmen igo dira azken urtean eta, ondorioz, tasa horiek areagotu egingo dira.\nZehazki, datorren urterako tasak 134,12 eurokoak izango dira (urte osoan zehar) materia organikoa bereizten duten familientzat eta, aldiz, 197,38 eurokoak edukiontzi marroia erabiltzen ez dutenentzat. Txingudiko Zerbitzuaketik ziotenez, gero eta familia gehiagok hartzen dute parte edukiontzi marroiaren gaikako bilketan; aurten 19.250 familia daude izena emanda.\nBestalde, 2020 honetan Diru-sarrerak Bermatzeko Errenta jasotzen duten familientzat laguntza berriak sortu ditu Mankomunitateak, osasun krisiak eragin dituen kalte ekonomikoak arintzeko. Familia horiek tasak ordaintzerako orduan %50eko murrizketa lortu ahal izango dute, baina horretarako edukiontzi marroiaren edo autokonpostaje sistemaren kanpainan alta emanda egotea beharrezkoa izango da.\nMankomunitatearen finantzaketari dagokionez, erakundeak beharrezko inbertsioak finantzatzeko 2.430.622 euro izango ditu datorren urtean. Zifra horrek inbertsioetarako aurrekontuaren %20ko murrizketa suposatzen du aurtengoa kontuan harturik. Diru horrekin 2017 urtean onartutako Inbertsio Planaren jarduerekin jarraitu ahal izango da.\nOKencasa programak "funtsezko" laguntza izan nahi du.\nIrungo EH Bilduk adinekoak "erdigunean" jartzea eskatu du.


Bost euskal herritar epaitzen hasi dira Parisen | Bost euskal herritar epaitzen hasi dira Parisen – iparraldekohitza\nOrtzaizen atxilotu zituzten Reta, Goienetxea, Lekunberri, Mateo eta Etxebehere, 2015eko maiatzean. “ETAren zuloak ixteko helburua” betetzen ari zirela gogorarazi du Iñaki Reta Gurekin taldeak.\nBost euskal herritarren aurkako epaiketa abiatu dute gaur eguerdian Parisko Auzitegian: Iñaki Reta, Xabier Goienetxea, Terexa Lekunberri, Jeff Mateo eta Graxi Etxebehere dira akusatuak. 2015eko uztailean atxilotu zituen Frantziako Poliziak, Ortzaizen (Nafarroa Beherea), ETAren “aparatu logistiko-militarraren” aurkako operazio batean. Iñaki Reta Gurekin taldeak, ordea, gogorarazi du “ETAren zuloak ixteko helburua” betetzen ari zela. Gaurtik asteazkenera bitartean egingo dituzte auzi saioak.\nHerritar multzo bat Parisen da auzipetuei babesa emateko; horien artean, EH Baiko zuzendaritzako kide Xabi Larralde. “Denok dakigu nola eraman den [ETAren] armagabetze hori, eta baita ere nola euskal jendartearen mobilizazioa eta hainbat herritarren parte hartzea beharrezkoa izan den”, esan du Larraldek. Auzipetuak libre uzteko eskatu du EH Baikoak, “bere garaian ekarpen ezinbestekoa egin diotelako euskal konponbide prozesuari”.\nRetak eta Goienetxeak preso jarraitzen dute, eta biak daude Fresnesko kartzelan, Euskal Herritik 930 kilometrora; Lekunberri eta Mateo ziren aurreneko biak atxilotu zituzten etxeko jabeak, eta, horiek ere atxilo eraman bazituzten ere, aske utzi zituzten ondoren. Etxebehere ere libre geratu zen, Parisen epailearen aurrean deklaratu eta gero. ETAk armagabetzeko borondatea adierazia zien ordurako nazioarteko eragileei.\nOperazioaren ondoren, 2.000 lagun inguruk salatu zituzten atxiloketak, Donibane Garazin.


Muller zirkuaren eta Hendaiako Herriko Etxearen arteko tirabira\nMuller zirkuak Senperen zeresana piztu ostean, orain Hendaian eragin du eztabaida. Joan den astean, Hendaiako hiri erdian ezartzeko eskaera luzatu ondoren eta herriko etxearen ezezkoa jaso eta gero, kalean protesta egiteko prest zirela azaldu zuten.\nArgazkia: Sud Ouest\nFrank Muller, zirkuaren kudeatzaileak prefeturan manifestatzeko adierazpen bat aurkeztu zuen, astearte honetatik agorrilaren seira bitarte, Hendaiako lau lekutan aurrera eramateko. Prefeturak manifestazio hauek debekatu ditu, baina zirkua lur eremu pribatu batean ezarri da eta bertan gelditzeko asmoa azaldu dute. Muller zirkuko arduradunak, hendaiarrak deitu ditu animaliak bisitatzera joan daitezen. Herriko Etxeak aldiz, Muller zirkuaren jarrera gogor salatu du


Udal hauteskundeak Venezuelan 2018ko abenduak 9: Chavismoak aise irabazi du\nChavismoak aise irabazi ditu Venezuelako udal hauteskundeak\nEsleitutako 467 kargu nominaletatik 449 ofizialismoak eta haren aliatuek irabazi dituzte. Oposizioko alderdi nagusiek ez dute bozetan parte hartu eta abstentzioa % 72,6koa izan da.\nNicolas Maduro garaipenaren ikurra egiten. Argazkia: EFE\nVenezuelari ezarritako zigorrak urtebetez luzatzea erabaki du Europar Batasunak\nVenezuelan 'indarkeria armatu endemikoa' dagoela salatu du Amnistia Internazionalak\nVenezuelak bolivar subiranoa estreinatu du, ekonomia suspertzeko asmoz\nChavismoak aise irabazi ditu igandeko udal hauteskundeak eta jokoan zeuden 10 udaletatik 9tan gailendu da, CNE Hauteskunde Kontseilu Nazionalak zabaldutako lehen emaitzen arabera. Oposizioko alderdi nagusiek ez dute bozetan parte hartu du eta abstentzioa oso handia izan da —% 72,6—.\nVenezuelako Alderdi Sozialista Batuak buru duen (PSUV, gaztelaniaz) Polo Patriotiko Handia (GPP) nagusitu da orain arte esleitutako 156 barrutietatik 142tan. Beste modu batera esanda, 467 kargu nominaletatik 449 eskuratu ditu.\n"Hemen guztiok irabazten dugu, bereziki, Venezuelako herriak irabazten du, egunez egun, hauteskunde bakoitzean, indartzen den demokraziarekin", azpimarratu du Tibisay Lucena Hauteskunde Batzordeko presidenteak.\nOposizioko alderdi nagusiek ez dute bozetan parte hartu nahi izan; izan ere, horien ustez, Nicolas Maduro presidenteak gidatutako "iruzurra da". Ondorioz, abstentzioa % 72,6koa izan da.\nHorrenbestez, parte-hartzea % 27,4koa izan da (5.600.000 venezuelar). Guztira, ia 21 milioi lagun zeuden botoa ematera deituta, udal ganberetako 2.459 zinegotziak aukeratzeko.


Irekia Eusko Jaurlaritza - Gobierno Vasco :: EHAA xedapena 201602891\nGaiak: ARAUDIAK; ORGANIZAZIOA; IKUSKATZAILEAK; HEZKUNTZA; HEZKUNTZA IKUSKARIEN KIDEGOA; IKASTEGIAK; UNIBERTSITATEAZ KANPOKO IRAKASKUNTZAK; IKUSKARITZAK\nHurrenkenaren zenbakia: 201602891\n2001/12/21ean argitaratutako 2001/12/11ko 200100342 DEKRETUA indargabetzen du\n2002/07/02an argitaratutako 2002/06/18ko AGINDUA indargabetzen du \nIkus 2008/12/29an argitaratutako 2008/12/19ko 200800015 LEGEA\n2009/02/27an argitaratutako 2009/02/03ko 200900023 DEKRETUA aldatzen du\nEuskal Autonomia Erkidegoko autonomia-estatutuak arautzen du Euskal Autonomia Erkidegoari dagokiola irakaskuntza arautzea, hedadura, maila, gradu, modalitate eta espezialitate guztietan. Eskumen horretaz baliatuz, Hezkuntza, Unibertsitate eta Ikerketa Sailak (egun Hezkuntza, Hizkuntza Politika eta Kultura Saila denak) Euskal Autonomia Erkidegoko Hezkuntza Ikuskaritzaren antolaketa lehenengo aldiz arautzeko ekainaren 28ko 173/1988 Dekretua onetsi zuen.\nGeroago, Hezkuntzari buruzko maiatzaren 3ko 2/2006 Lege Organikoak, Euskal Eskola Publikoari buruzko otsailaren 19ko 1/1993 Legeak eta Irakaskuntza Zentroetako Parte-hartze, Ebaluazio eta Gobernuari buruzko azaroaren 20ko 9/1995 Lege Organikoak Hezkuntza Ikuskaritzarako arau-esparru berria ezarri zuten.\nHezkuntzari buruzko maiatzaren 3ko 2/2006 Lege Organikoaren VII. tituluan ezarrita dagoenaren arabera, hezkuntza arloan eskumena duen sailari dagokio Euskal Autonomia Erkidegoan hezkuntza ikuskaritza antolatu, arautu eta egitea. Ikuskaritza hori unibertsitatez kanpoko hezkuntza-sistemaren elementu eta alderdi guztiei buruz egin behar da, legeak behar bezala betetzeko, irakaskuntza eta ikaskuntza prozesuetan parte hartzen duten guztien eskubideak bermatzeko eta haien betebeharrak zaintzeko, hezkuntza-sistema hobetzeko eta irakaskuntzaren kalitatea eta zuzentasuna ziurtatzeko.\nEuskal Autonomia Erkidegoko unibertsitatez kanpoko irakaskuntzan zenbait irakasle-kidego sortzeko abenduaren 19ko 15/2008 Legea onetsiz, besteak beste Euskal Autonomia Erkidegoko Hezkuntza Ikuskarien kidegoa sortu zen. Kidego propio gisa sortu zen, eta hala, Euskal Autonomia Erkidegoko Irakaskuntzako Funtzio Publikoa osatzen duten kidegoak osatu ziren. Dekretu honek Euskal Autonomia Erkidegoko Hezkuntza Ikuskarien kidegoari dagozkion antolamendu eta funtzionamendua ezartzen ditu.\nHezkuntza Ikuskaritzaren jardunaren funtsezko ardatza ikastetxeetan esku hartzea da. Hala, irakaskuntzaren kalitatea eta zuzentasuna bermatzeko hezkuntza-legeriak esleitzen dion funtzioari erantzuna ematen dio Hezkuntza Ikuskaritzak. Horregatik, esku-hartze horiek ez dira araudia betetzen den edo ez ikuskatzera mugatu behar; horretaz gain, hezkuntza-proiektuak gauzatzeko prozesuan eman behar diete ikastetxeei laguntza, nork bere burua ebaluatzeko prozesuak sustatu behar dituzte, kanpo ebaluazioetan parte hartu eta hezkuntza arloko erantzuna hobetzeko bidea emango duten proposamenak egin.\nHezkuntza Ikuskaritzak, ikastetxeak gainbegiratzeko, ikastetxe bakoitzaren ezaugarriak eta funtzionamendua osotasunean ezagutzen ditu. Horretarako, ikasle bakoitzari hezkuntza arloan ematen zaion erantzunean eraginik handiena duten antolaketa arloko eta curriculum arloko aldagaiak aztertzen ditu eta kalitatezko proposamenak egiten ditu, Euskal Autonomia Erkidegoko ikastetxe bakoitza hobetzen laguntzeko.\nBere helburuak betetzen direla eta bere prozesuak eraginkorrak direla ziurtatzeko, eta etengabe hobetzeko, Hezkuntza Ikuskaritzak Kalitatea Kudeatzeko Sistema ezarri du, prozesuen araberako kudeaketaren ikuspegitik.\nDekretu hau bost kapitulutan egituratzen da. I. kapituluak hezkuntza ikuskaritzaren eta Hezkuntza Ikuskaritza osatzen dutenen helburu eta esparrua, egitekoak eta eskudantziak ezartzen ditu. II. kapituluak antolaketa eta funtzionamendua arautzen ditu, eta III. kapituluak ikuskaritza lanbidean sartzea eta lanbide horretan aritzea arautzen du. IV. kapituluan prestakuntza sartzen da, eta V. kapituluan hezkuntza Ikuskaritza eta ikuskaritza-zeregina ebaluatzeko prozesua zehazten da.\nI. kapituluan hezkuntza arloan eskumena duen sailari unibertsitatez kanpoko hezkuntza-sistemaren elementu eta alderdi guztien gainean dagozkion hezkuntza ikuskaritzaren egitekoak azaltzen dira. Egiteko horiek Hezkuntza Ikuskaritzari esleitzen zaizkio. Egiteko horietako batzuk hauek dira: hezkuntza-sistema hobetzen laguntzea, eskubideak hobeto bermatzeko legea betetzen dela ziurtatzea eta hezkuntza-prozesuen inguruan ebaluazioa egitea, aholkua ematea eta gainbegiratzea.\nII. kapituluak Hezkuntza Ikuskaritzaren antolaketa eta funtzionamendua planteatzen ditu, prozesuen araberako kudeaketaren ikuspegitik sortutako Kalitatearen Kudeaketa-sistema baten arabera, Hezkuntza Komunitatearen beharrizan eta iguripenei erantzuteko, Hezkuntza Ikuskaritzari esleitutako jarduerak modu eraginkorrean egiten direla bermatzeko eta Hezkuntza Ikuskaritzako kide diren pertsona guztiek Kalitatearen Kudeaketa-sistema garatzen eta hobetzen modu aktiboan parte hartzen dutela sustatzeko.\nKapitulu horretan, halaber, Hezkuntza Ikuskaritzaren egitura zehazten da: Ikuskaritza Zentrala, Ikuskaritzako Lurralde Unitateak eta Ikuskaritza-zonaldeak, hierarkiaren, lurraldeen eta espezializazioaren inguruko irizpideei jarraikiz. Ikuskaritza-zonaldeak eta zonalde horien barruko eskola-bilguneak, bai eta lantoki bakoitzeko ikuskari-kopurua, barnean dela Zonaldeburua, eranskinean ezartzen dira.\nIkuskaritzaren funtzionamendua Lurralde Arteko Koordinazio Batzordeen, Lurralde Batzordeen eta Zonaldeko Taldeen bitartez antolatzen da. Halaber, Hiru Urteko Plan Orokorretan eta Urteko Planetan, Lantaldeak eta Lan Batzordeak eratzen dira, helburua plan horietan ezarritako prozesuetako eta azpiprozesuetako jarduerak planifikatzea, antolatzea eta koordinatzea dela.\nIkuskaritza-lanbidean sartzea eta aldi baterako lanpostuak betetzea III. kapituluan daude jasota, Euskal Autonomia Erkidegoko unibertsitatez kanpoko irakaskuntzan zenbait irakasle-kidego sortzeko abenduaren 19ko 15/2008 Legeak arautzen duenaren arabera.\nIV. kapituluan onartzen da Hezkuntza Ikuskaritzak lanbide garapenerako lekua izan behar duela, baita ikasketarako erakundea ere, bai urteko planetan planifikatutako prestakuntzako esku-hartzeen bidez, bai ikuskaritzako kideen talde-lanaren bitartez. Lanbide-gaitasunak handitzeko estrategien aniztasuna bultzatuko da. Horretarako, berdinen arteko prestakuntza indartuko da, jardunbide onak inguruko erakundeekin elkartrukatuko dira, eta gainera, Hezkuntza Ikuskaritzaren Europako dimentsioa ere sendotuko da, beste herrialde eta Autonomia Erkidego batzuetako ikuskaritza eta erakundeekin elkarlanean lan eginez. Prestakuntzako urteko planetan jasotzen dira ikuskarien prestakuntza-beharrizanak, kudeaketa-sisteman ezarritako bitartekoekin.\nAzkenik, V. kapituluan ikuskaritzaren ebaluazioa egitekoak betetzeko beharrezkoa den tresna dela azaltzen da, bi alderdi kontuan hartuta: ikuskarien banakako ebaluazioaren ondorioz sortzen den alderdia eta Hezkuntza Ikuskaritza erakunde gisa hobetzearen ondoriozkoa.\nHori guztia dela-eta, Hezkuntza, Hizkuntza Politika eta Kulturako sailburuak proposatuta, EAEko Aholku Batzorde Juridikoak adierazitakoarekin bat etorriz, eta 2016ko ekainaren 28an Gobernu Kontseiluak eztabaidatu ondoren, honako hau\nXEDEA ETA ESPARRUA, HEZKUNTZA IKUSKARITZAREN EGITEKOAK ETA ESKUDANTZIAK\n1.– Dekretu honen xedea Euskal Autonomia Erkidegoko Hezkuntza Ikuskaritzaren antolaketa, funtzionamendua, lanbiderako sarbidea, prestakuntza eta ebaluazioa arautzea da.\n2.– Hezkuntza ikuskaritza, hezkuntza arloan eskumena duen sailak egingo du Euskal Autonomia Erkidegoko Hezkuntza Ikuskaritza Kidegoko funtzionario publikoen bidez eta Hezkuntza Administrazioaren zerbitzuko Ikuskarien Kidegoa zenaren (uztailaren 28ko 23/1988 Legeak aldatutako Funtzio Publikoa Berritzeko Neurriei buruzko abuztuaren 2ko 30/1984 Legearen bidez sortu zena eta gaur egun deseginda dagoena) funtzionario publikoen bidez, baldin eta azken horiek bere garaian Hezkuntza Ikuskarien Kidegoan sartzea aukeratu ez bazuten.\n3.– Hezkuntza ikuskaritza unibertsitatez kanpoko hezkuntza-sistemaren elementu eta alderdi guztiei buruz egin behar da, legeak behar bezala betetzeko, irakaskuntza eta ikaskuntza prozesuetan parte hartzen duten guztien eskubideak bermatzeko eta haien betebeharrak zaintzeko, hezkuntza-sistema hobetzeko eta irakaskuntzaren kalitatea eta zuzentasuna ziurtatzeko.\n2. artikulua.– Hezkuntza ikuskaritzaren egitekoak.\nHauek dira hezkuntza ikuskaritzaren egitekoak:\na) Pedagogi eta antolaketa ikuspegitik, ikastetxeen funtzionamendua, ikastetxeen autonomiaren esparruaren barruan garatzen diren proiektu eta programak eta hezkuntza sistemaren, ikastetxeen eta beren emaitzen hobekuntzan laguntzeko sistema ebaluatzea, gainbegiratzea eta kontrolatzea.\nb) Prozedura objektiboen bidez irakaskuntzako lana eta zuzendaritzako eginkizuna ebaluatzea eta gainbegiratzea, eta horien etengabeko hobekuntzan laguntzea.\nc) Hezkuntza sistemaren eta hura osatzen duten elementuen ebaluazioan parte hartzea.\nd) Ikastetxeen, programen eta laguntza-sistemaren funtzionamenduari eragiten dioten indarreko xedapenak kontrolatzea eta horiek bete daitezela zaintzea, eta halakoen arduradunei eskatzea antolaketa eta funtzionamendua indarreko araudira egoki ditzatela.\ne) Ikastetxeetan eta laguntza-sisteman hezkuntza-sistemaren xedeak betetzeko legeak, erregelamenduak eta indarrean dauden gainerako xedapenak betetzen direla begiratzea.\nf) Indarreko legeetan, erregelamenduetan eta gainerako xedapenetan jasotzen diren hezkuntza arloko printzipioak eta balioak betetzen eta aplikatzen direla zaintzea, baita gizonen eta emakumeen berdintasun erreala bultzatzeko direnak ere.\ng) Ikastetxeei eta irakasleei aholkuak eta orientazioa ematea eta Administrazioari berari informazioa ematea, irakaskuntzaren kalitatea hobetzeko, barneko eta kanpoko ebaluazioen emaitzak kontuan hartuta.\nh) Ikastetxeetan kalitatearen kudeaketa-sistemak ezartzen laguntzea, emaitzak hobetzen laguntzeko.\ni) Hezkuntza komunitatearen sektore batzuei eta besteei aholkuak, orientazioa eta informazioa ematea, beraien eskubideak gauzatzeko eta beraien betebeharrak betetzeko.\nj) Hezkuntza komunitatearen sektore batzuetan eta besteetan sortu ahal diren gatazkak konpontzen laguntzea, eta horretarako bitartekari lana egitea, adostasuna lortzea edo konponbideak bideratzea, zerikusia duten aldeen parte-hartzearekin.\nk) Hezkuntza arloan eskumena duen sailak eskatzen dituen txostenak, edo Hezkuntza Ikuskaritzaren errealitatearen ezagutzak eskatzen dituztenak, egitea, erregelamenduko bideak erabiliz.\nl) Hezkuntza arloan eskumena duen sailak bere eskumenen barruan agintzen dizkion bestelako eginkizunak.\n3. artikulua.– Hezkuntza ikuskaritzako egitekoak betetzea.\n1.– Ikastetxeetan egindako bisitaldiak, txostenak eta aktak ohiko lan sistema dira ikuskari lana egiteko.\n2.– Ikuskariak ikastetxe, zerbitzu eta instalazioetan egongo dira goragoko aginduz, ofizioz edo hezkuntza komunitateko kideren batek eskatuta (eta arrazoituta).\n3.– Ikuskaritzako bisita printzipio hauen arabera egingo da: plangintza, koordinazioa eta eraginkortasuna. Urteko Planeko lanak burutzea xede duten bisitak arruntak izango dira, eta alderdi batek eskaturik edo ofizioz egiten diren bisitak bereziak izango dira.\n4.– Ikuskarien jarduketen edo esku-hartzeen ohiko emaitza txostena izango da. Ikuskaritzako txostenak ofizioz edo goragoko aginduz egin ahalko dira. Txostenaren edukia hezkuntza agintarientzat orientagarri eta lagungarri izango da, egokiak diren erabakiak hartzeko; kasu guztietan, ikuskariaren irizpidearen independentzia bermatuko da.\n5.– Urteko planetan orokorrean jasotzen diren jarduerez gain, ikuskariek ikastetxe bakoitzaren ezaugarri, inguruabar eta beharrizan espezifikoetara egokitutako jarduerak planifikatuko dituzte. Hala, esku-hartze eraginkorragoa egin ahalko dute, ikastetxe bakoitza hobetzen laguntzeko eta bide batez, hezkuntza-sistema osoa hobetzen laguntzeko.\n6.– Hezkuntza Ikuskaritzak ikastetxeetan esku hartzeko erabiliko duen ereduak ikastetxeen ezagutza sustatuko du, plangintzan oinarrituta, eta hobekuntza lortzea izango du helburu. Ateratzen den diagnostikotik abiatuta, ikuskariek ikastetxe bakoitzari balorazioak eta orientazioak jakinaraziko dizkiote, funtzionamendua eta ikasleei hezkuntza arloan emandako erantzuna hobetzen laguntzeko.\n7.– Hezkuntza Ikuskaritzak pertsonen ebaluazio prozesuetan esku-hartzearen helburua pertsona horien egitekoak hobeto garatzea izango da; hala, ikastetxeen funtzionamendua hobetzen lagunduko da, eta hala, ikasleen hezkuntza-emaitzak ere hobetu ahalko dira.\n8.– Ikuskariek, beren egitekoak betetzean, legeetan ezarrita dauden eskubideak izango dituzte eta lege horietan ezarritako betebeharrak bete beharko dituzte, bereziki Enplegatu Publikoaren Oinarrizko Estatutuaren Legean (urriaren 30eko 5/2015 Legegintzako Errege Dekretua), Euskal Funtzio Publikoari buruzko Legean (uztailaren 6ko 6/1989 Legea) eta dekretu honetan aurreikusita dagoena. Halaber, printzipio etikoak errespetatuko dituzte, eta lege-testu horietan ezarritako jokabide-kodeari jaramon egingo diote.\n4. artikulua.– Ikuskarien eskudantziak.\n1.– Hezkuntza ikuskaritzako eginkizunak betetzeko, ikuskariek eskudantzia hauek izango dituzte:\na) Ikastetxeetan egiten diren jarduera guztiak zuzenean ezagutzea. Horretarako, ikastetxeetan sartzeko bidea izango dute.\nb) Ebaluazio tresna egokien bidez egiaztatzea pertsonen egitekoen garapena eta hobekuntza, hezkuntzako prozesuen eraginkortasuna eta efizientzia, eta ikastetxeek lortutako emaitzak.\nc) Ikastetxeetako irakaskuntza, pedagogi eta administrazio agiriak aztertzea eta egiaztatzea.\nd) Hezkuntza komunitateko sektore batzuetako eta besteetako kideekin bilerak egiteko dei egitea.\ne) Ikuskatzaileak, beren eginkizunak betetzeko, agintari publikoak izango dira. Agintari publiko diren aldetik, ikastetxeetako eta hezkuntza zerbitzuetako gainerako funtzionario eta arduradunek beren jarduera egiteko behar duten laguntza eskaini behar diete. Horretarako, ikuskariek akreditazio egokia izango dute.\nf) Hezkuntza arloan eskumena duen sailak bere eskumenen barruan agintzen dizkion bestelako eginkizunak.\nHEZKUNTZA IKUSKARITZAREN ANTOLAKETA ETA FUNTZIONAMENDUA\n5. artikulua.– Hezkuntza Ikuskaritzaren antolaketako printzipioak.\n1.– Hezkuntza Ikuskaritza antolaketako printzipio hauen arabera eratuko da: hierarkia, profesionaltasuna, parte-hartzea, planifikazioa, espezializazioa, taldeko lana, emaitzen ebaluazioa, genero-berdintasuna, eskariei emandako erantzuna eta etengabeko hobekuntza.\n2.– Ikuskariek, beren egitekoak betetzeko, haientzat guztientzat orokorrak diren jarduera batzuk egingo dituzte, baita jarduera espezializatu batzuk ere.\n6. artikulua.– Ikuskaritza kudeatzeko sistema.\n1.– Euskal Autonomia Erkidegoko ikuskaritza-jarduerak kudeaketa-sistema baten bidez antolatuko dira, prozesuen araberako kudeaketaren ikuspegitik, helburuak hauek direla:\na) Hezkuntza komunitatearen beharrizan eta iguripenei erantzutea, hau da, ikastetxeen, ikasleen, familien eta, orokorrean, Hezkuntza Administrazioko arduradunen beharrizan eta iguripenei.\nb) Hezkuntza Ikuskaritzari esleitutako jarduerak egitean aplikatu beharreko araudia eta Hezkuntza Sailburuordetzak ezarritako gidalerroak uneoro betetzen direla bermatzea.\nc) Hezkuntza Ikuskaritza osatzen duten pertsona guztiek kalitatea kudeatzeko sistema garatzen eta hobetzen modu aktiboan parte har dezatela sustatzea.\n2.– Ikuskaritza kudeatzeko sisteman tresna informatikoak erabili beharko dira, pertsona horien jardueren garapena bideratzeko, baita jarduera horien jarraipena egiteko eta sortutako agiriak biltzeko.\n7. artikulua.– Parte-hartzea eta komunikazioa.\n1.– Hezkuntza Ikuskaritzak, bere jarduera-planen eta kudeaketa-sistemaren bitartez, formulak ezarriko ditu ikuskariek bere eskumenen barruko prozesuen kudeaketan parte hartzen dutela bermatzeko. Hala, ikuskariek esleituta dituzten ikastetxeekin zerikusia duten gaiak zuzenean kudeatuko dituzte; horrez gain, lantaldeetan eta lan batzordeetan parte hartuko dute, baita zonaldeko taldeetan eta Ikuskari Nagusiak eratu ahal dituen taldeetan ere. Talde horien osaera Ikuskaritzaren jarduerak antolatzeko planetan ezarriko da.\n2.– Halaber, Hezkuntza Ikuskaritzak, bere kudeaketa-sisteman, prozesu bat definituko du komunikaziorako mekanismo egokiak ezartzeko bai bere antolaketa-egituraren barruan, bai bere zerbitzuen hartzaileekin. Prozesu horretan erabakiak hartzeko oinarrizko prozedurak ezarriko dira, baita Hezkuntza Ikuskaritzako organo bakoitzak barneko eta kanpoko komunikazioari buruzko alderdietan dituen erantzukizunak ere.\n8. artikulua.– Hezkuntza Ikuskaritzaren Hiru Urteko Plan Orokorra, Urteko Plana eta Lurralde Planak.\n1.– Hezkuntza Ikuskaritzak plangintza estrategikoa erabiltzen du bere esku-hartzeak antolatzeko. Hezkuntza Ikuskaritzaren xedea, ikuspegia, baloreak eta estrategiak azaldu behar dituen plangintza hori hiru urteko plan orokorretan zehazten da. Plan horiek Hezkuntza Ikuskaritzaren esku-hartzearen oinarrizko ildoak ezartzen dituzte eta Hezkuntza sailburuak onesten ditu.\n2.– Hiru urteko plan orokorretan ezartzen diren esku-hartzearen oinarrizko ildoak plan horien helburuak lortzeko beharrezko jarduera-esparrua dira. Ildo horiek, ikasturte bakoitzeko esku-hartzeak zehazten dituzten urteko planetan garatuko dira. Ikuskaritzaren esku-hartzeak diseinatzerakoan, ahal dela oreka lortuko da planetan aurreikusitako jardueretan emandako denboraren eta planifikatu gabeko eskarien ondoriozko jardueren denboraren artean.\n3.– Hezkuntza Ikuskaritzaren Urteko Plana lurralde bakoitzean garatuko da, dagokion Lurralde Planaren bidez. Bi plan horiek Hezkuntzako Ikuskari Nagusiak onetsiko ditu.\n4.– Hiru urteko plan orokorrak nahiz urteko planak beren indarraldia amaitzean ebaluatuko dira. Hiru Urteko Plan Orokorraren ebaluazioa azken Urteko Planaren ebaluazioaren barruan egingo da, kontuan hartuta urteko hiru planen ebaluazioak eta berrikuspen-txostenak.\n9. artikulua.– Antolaketa-egitura.\n1.– Hezkuntza Sailburuordetzaren mendean dagoen Hezkuntza Ikuskaritzak egitura hau du: Ikuskaritza Zentrala, lurralde unitateak eta Hezkuntzako ikuskaritza-zonaldeak. Hezkuntza Ikuskaritzaren antolaketa espezializatua hiru urteko plan orokorretan ezartzen diren lan-eremu espezifikoak garatuz zehazten da. Lan-eremu espezifiko horiek hiru urteko plan orokorretan eta urteko planetan zehazten diren lantaldeek eta lan batzordeek kudeatuko dituzte.\n2.– Ikuskaritza Zentrala osatzen dute Hezkuntza Sailburuordetzaren mendeko Ikuskari Nagusiak eta Ikuskari Zentralek. Ikuskaritza Zentralaren oinarrizko egitekoak dira plangintza orokorra egitea, prestakuntza ematea ikuskaritza eta kontrolatzea, bai eta ikuskari guztien parte-hartzea sustatzea ere. Gainera, Ikuskaritza Zentralak egin behar ditu hiru urteko eta urteko plan orokorren jarraipena eta ebaluazioa, eta gainera, sistemaren ebaluazio- eta berrikuspen-txostenak ere egin behar ditu.\n3.– Lurralde Historiko bakoitzak Hezkuntza Ikuskaritzako Lurralde Unitatea du. Unitate horretako burua Ikuskaritzako Lurralde Burua da, eta Lurralde Buru hori zuzenean Ikuskari Nagusiaren mendean dago. Ikuskaritzako Lurralde Unitate horiek egoitza Euskal Autonomia Erkidegoko hiru lurraldeetako hiriburu bakoitzean dute, Gipuzkoak izan ezik; lurralde horrek bi egoitza ditu: Donostia eta Eibar.\n4.– Ikuskaritzako Lurralde Unitateak Ikuskaritza-zonalde baten edo batzuen bidez antolatzen dira. Lurralde bakoitzeko ikuskaritza-zonaldeek entitate nahikoa izango dute Hezkuntza Ikuskaritzari dagozkion egiteko batzuk zein besteak orokorrean tratatzeko, eta ikastetxeen ezaugarri geografikoen, hizkuntza-ezaugarrien eta tipologiaren arabera behar bezain espezializatua den jarduera egin ahal izateko behar adina hezkuntza-ikuskari edukiko dituzte. Zonaldeburu den ikuskari batek zuzenduko ditu unitate horiek.\n5.– Ikuskaritza-zonaldeak eta horien barruko eskola-bilguneak eranskinean daude ezarrita. Zonalde bakoitzeko ikuskarien kopurua Hezkuntza Ikuskaritzaren Urteko Plan bakoitzean ezarriko da.\nZonaldeko Ikuskaritza-talde bakoitzaren osaeran beharrezkoa den oreka lortze aldera, Bizkaiko Lurralde Unitatean zein Gipuzkoako Lurralde Unitatearen Donostiako egoitzan, ikuskariei euren zonaldeak esleituko dizkie Ikuskari Nagusiak, Lurralde bakoitzeko Ikuskaritzako Buruek proposatuta, ikuskariei entzun ostean.\nEspezializazio eta esperientzia irizpideei jarraituko zaie, eta esleipen horrek 6 urte iraungo du, salbu eta zerbitzuaren beharrizanen ondoriozko salbuespen arrazoituak sortzen badira edo Ikuskari Nagusiak ikuskarien eskari arrazoitu bat baimentzen badu.\n6.– Ikuskaritza-zonalde bakoitzeko taldeak ikasturte bakoitzeko jarduerak antolatuko ditu Ikuskari Nagusiak ezarritako urteko planaren arabera, eta Ikuskaritzako Lurralde Buruak egindako lurralde plana kontuan hartuz.\n7.– Zona bakoitzean egin beharreko talde-lana gorabehera, hezkuntzako ikuskari bakoitzak ikastetxe kopuru jakin bat izango du esleituta erreferentziako ikuskari gisa, eta zuzenean bere ardurapean izango du ikastetxe horien gainbegiratzea, bai eta bere esku-hartzearen ondoriozko administrazio-jarduerak ere.\n10. artikulua.– Hezkuntzako Ikuskaritza Zentralaren egitura eta lanpostuak betetzeko modua.\n1.– Hezkuntza Ikuskari Nagusiaren lanpostua eta lanpostu horren egitekoak Euskal Autonomia Erkidegoko Hezkuntza Ikuskarien Kidegoko karrerako funtzionarioek nahiz desagertutako hezkuntza administrazioaren zerbitzuko ikuskarien kidegoko funtzionarioek beteko dituzte.\n2.– Hezkuntza Ikuskari Nagusia zuzenean Hezkuntza Sailburuordetzaren mendean egongo da, eta hezkuntza arloan eskuduna den saileko titularrak izendatuko du titularra, Hezkuntza Sailburuordetzak proposatuta, izendapen askearen bidez.\n3.– Ikuskari Zentralen lanpostuak eta lanpostu horien egitekoak Euskal Autonomia Erkidegoko Hezkuntza Ikuskarien Kidegoko karrerako funtzionarioek beteko dituzte.\n4.– Hezkuntza Ikuskaritza Zentraleko lanpostuen zuzkidura eta ezaugarriak, lanpostuak betetzeko modua, hizkuntz eskakizuna eta derrigortasun-data, dagokien taldea eta berariazko osagarri gehigarria dekretu bidez onetsiko dira, Euskal Funtzio Publikoari buruzko uztailaren 6ko 6/1989 Legearen 5. artikuluan eta Unibertsitatez kanpoko EAEko Irakaskuntzako Kidegoei buruzko otsailaren 19ko 2/1993 Legearen II. tituluko I. kapituluan aurreikusita dagoenaren arabera.\n5.– Hezkuntza Ikuskaritzako lanpostuek izan beharreko hizkuntz eskakizun eta derrigorrezkotasunak zehazteko araubide espezifikoa ezartzen duen abenduaren 11ko 343/2001 Dekretuaren 2. artikuluaren arabera, martxoaren 9ko 47/1993 Dekretuak ezarritako 2. hizkuntza eskakizuna izango da Hezkuntza Ikuskaritzako lanpostuak bete eta berorietan aritzeko euskarazko hizkuntz gaitasunaren maila.\n6.– Ikuskari Zentralak zuzenean Ikuskari Nagusiaren mendean egongo dira, eta hezkuntza arloan eskumena duen saileko titularrak izendatuko ditu, Ikuskari Nagusiak proposatuta, izendapen askearen prozeduraren bidez.\n7.– Ikuskari Nagusiaren edo Ikuskari Zentralaren lanpostuen izendapen askerako deialdiak Euskal Funtzio Publikori buruzko uztailaren 6ko 6/1989 Legearen 47. eta 48. artikuluetan xedatuta dagoenak eraenduko ditu.\n8.– Titularra bertaratu ez bada edo gaixo badago, eta orokorrean, justifikatutako arrazoiren bat badago, Hezkuntza Ikuskari Nagusiari dagozkion egitekoak Hezkuntza Sailburuordetzaren titularrak izendatutako Ikuskari Zentralak beteko ditu.\n11. artikulua.– Ikuskari Nagusiaren egitekoak.\nIkuskari Nagusia Hezkuntza Ikuskaritzaren zuzendari lanak egingo ditu, eta alde horretatik Ikuskaritzako Lurralde Unitateen lana koordinatu eta orientatuko du. Honako eginkizun hauek ditu:\na) Hiru Urteko Plan Orokorra egiteko lanak zuzentzea eta Hezkuntza Sailburuordetzari plan hori proposatzea, onar dezan, jasotako gidalerroen arabera, bai eta planaren garapena gainbegiratzea ere.\nb) Ikasturte bakoitzeko Urteko Plana onartzea Hiru Urteko Plan Orokorraren arabera, plan horren garapena gainbegiratzea eta ebaluatzea. Ebaluazio horretan kontuan hartuko da lan-kargen azterketaren emaitza, lurraldeen artean eta zonaldeen artean oreka lortze aldera.\nc) Ikasturte bakoitzeko lurralde planak onestea, lurraldeko buruek proposatuta.\nd) Ikuskaritza-jardueran aritzeko irizpideak ezartzea eta gomendioak ematea.\ne) Ikuskari bakoitzari Ikuskaritza-Zonalde bat esleitzea, Lurralde bakoitzeko ikuskaritza buruek proposatuta, ikuskariei entzun ondoren eta Lurralde Unitate bakoitzerako edo, Gipuzkoaren kasuan, bi egoitzetako bakoitzerako egindako izendapena errespetatuta.\nf) Ikuskari taldeak eratzea laneko eremu espezifikoak garatzeko.\ng) Ikuskarien hobekuntza eta espezializaziorako prestakuntzako ikastaroak sustatzea, Lurralde arteko Koordinazio Batzordearen proposamenak kontuan hartuta, zonaldeen eta ikuskarien beharrizanak jaso ondoren.\nh) Hezkuntza arloan eskumena duen saileko arduradunei Lurralde Unitate batzuetan eta besteetan ikuskaritza-jarduerak duen bilakaeraren berri ematea eta hori kontuan hartuta bidezkoak diren jarduera-proposamenak egitea.\ni) Hezkuntza arloan eskuduna den saileko Zuzendaritza eta Unitateentzat txostenak, proposamenak edo iradokizunak egitea.\nj) Urtean behin Hezkuntza Ikuskaritzako prozesuen araberako kudeaketa-sistemaren berrikuspen-txostena egitea.\nk) Unibertsitateaz kanpoko Irakas-sistema Ebaluatu eta Ikertzeko Erakundeko Zuzendaritza-kontseiluan parte hartzea.\n12. artikulua.– Ikuskari Zentralen egitekoak.\nIkuskari Zentralen egitekoak honako hauek dira:\na) Ikuskari Nagusiarekin elkarlanean Hiru Urteko Plana eta Urteko Plana egitea.\nb) Lurralde arteko koordinazio-batzordean parte hartzea.\nc) Urteko Planetan aurreikusitako zereginak edo laneko eremu espezifikoak garatzeko Lan Batzordeak eta Lantaldeak koordinatzea.\nd) Urteko Planaren bilakaera eta jarraipena kontrolatzea eta lan-kargen azterketan parte hartzea, lurraldeen artean eta zonaldeen artean oreka lortze aldera.\ne) Ikuskaritza-zeregina betetzeko irizpideak ezartzea eta gomendioak ematea, Ikuskari Nagusiarekin lankidetzan.\nf) Ikuskarien hobekuntza eta espezializaziorako prestakuntzako ikastaroak planifikatzea, kontuan hartuta Lurralde arteko Koordinazio Batzordearen proposamenak, zonaldeen eta ikuskarien beharrizanak jaso ondoren.\ng) Hezkuntza arloan eskuduna den saileko Zuzendaritza eta Unitateentzat txostenak, proposamenak edo iradokizunak egitea.\nh) Ikuskari Nagusiarekin batera urtean behin Hezkuntza Ikuskaritzako prozesuen araberako kudeaketa-sistemaren berrikuspen-txostena egiten parte hartzea.\ni) Ikuskari Nagusiari aholkua eta laguntza ematea, haren zereginak betetzeko.\nj) Ikuskari Nagusiak esleitzen dizkion beste egiteko guztiak.\n13. artikulua.– Ikuskaritzako Lurralde Unitateen eta lurraldeko buruen egitura eta lanpostuak betetzeko modua.\n1.– Hezkuntza Ikuskaritzako lurralde unitateak osatzen dituzte Lurralde bakoitzean beren egitekoak betetzen dituzten ikuskari guztiek.\n2.– Lantoki bakoitzeko lanpostuen zuzkidura eta ezaugarriak, lanpostuak betetzeko modua, hizkuntz eskakizuna eta derrigortasun-data, dagokien taldea eta berariazko osagarri gehigarria dekretu bidez onetsiko dira, Euskal Funtzio Publikoari buruzko uztailaren 6ko 6/1989 Legearen 5. artikuluan eta Unibertsitatez kanpoko EAEko Irakaskuntzako Kidegoei buruzko otsailaren 19ko 2/1993 Legearen II. tituluko I. kapituluan aurreikusita dagoenaren arabera.\n3.– Hezkuntza Ikuskaritzako lanpostuek izan beharreko hizkuntz eskakizun eta derrigorrezkotasunak zehazteko araubide espezifikoa ezartzen duen abenduaren 11ko 343/2001 Dekretuaren 2. artikuluaren arabera, martxoaren 9ko 47/1993 Dekretuak ezarritako 2. hizkuntza eskakizuna izango da Hezkuntza Ikuskaritzako lanpostuak bete eta berorietan aritzeko euskarazko hizkuntz gaitasunaren maila.\n4.– Ikuskaritzako lurralde buruen lanpostuak eta lanpostu horren egitekoak Euskal Autonomia Erkidegoko Hezkuntza Ikuskarien Kidegoko karrerako funtzionarioek nahiz desagertutako hezkuntza administrazioaren zerbitzuko ikuskarien kidegoko funtzionarioek beteko dituzte, baldin eta dagokien lurraldean behin betiko destinoa badute.\n5.– Lurralde buruak zuzenean Ikuskari Nagusiaren mendean egongo dira, eta dagozkien lurralde ordezkaritzetako arduradunen taldean parte hartuko dute. Hezkuntza arloan eskuduna den saileko titularrak izendatuko ditu titularrak, Hezkuntza Ikuskari Nagusiak proposatuta, izendapen askearen bidez, Euskal Funtzio Publikoari buruzko uztailaren 6ko 6/1989 Legearen 47. eta 48. artikuluetan xedatuta dagoenaren arabera.\n6.– Titularra bertaratu ez bada edo gaixo badago, eta orokorrean, justifikatutako arrazoiren bat badago, lurralde buruei dagozkien egitekoak Hezkuntza Ikuskarien Kidegoan antzinatasunik handiena duen lurralde buruak beteko ditu. Arabako lurraldean zonalde bakarra dagoela kontuan hartuta, lurralde burua bertaratu ez bada edo gaixo badago, bere egitekoak lurralde horretako zonaldeburuak egingo ditu.\n14. artikulua.– Ikuskaritzako lurralde buruen egitekoak.\nIkuskaritzako lurralde buruen egitekoak hauek dira:\na) Lurralde Plana egiteko lana zuzentzea, Ikuskaritzako Urteko Planaren arabera.\nb) Zonaldeburuen eta lurraldeko ikuskari-taldearen jarduera zuzendu, koordinatu eta orientatzea eta aholkua ematea, Lurralde Planaren arabera.\nc) Bere lurraldeko ikuskarien bileren deialdiak egitea.\nd) Ikastetxeen kopuru jakin bat esleitzea ikuskari bakoitzari, zonaldeburuek proposatuta.\ne) Ikuskari Nagusiari proposatzea ikuskariak zonalde bakoitzari esleitzea, ikuskariei entzun ondoren.\nf) Lurralde Planaren egikaritzapena kontrolatu eta ebaluatzea.\ng) Lurralde Ordezkariari eta Ikuskari Nagusiari txostenak eta proposamenak igortzea, eta ikuskaritza-zonaldeetako ikuskariek egindakoak gainbegiratu eta izapidetzea.\nh) Aldian-aldian ikuskari nagusiari bere lurraldean gertatzen diren gorabeheren eta aurreikusitako Ikuskaritzako Urteko Planaren betearazpenaren berri ematea, eta urtero Plan hori betetzeari buruzko memoria egitea.\ni) Zonaldeko taldeei kontsulta egin ondoren, Ikuskari Nagusiari proposatzea Lurralde Unitateko kideentzako hobekuntza-jarduerak, bai eta ikuskaritzako zereginaren eraginkortasunari on egin ahal dioten neurri guztiak ere.\nj) Ikuskarien lantaldeak eratzea Lurralde Plana garatzeko.\nk) Lurralde arteko koordinazio-batzordean parte hartzea.\nl) Une bakoitzean indarrean dauden xedapenek esleitzen dizkieten beste eginkizun guztiak.\n15. artikulua.– Zonaldeburuen lanpostuen egitura eta lanpostuak betetzeko modua.\n1.– Ikuskaritza-zonalde guztietan zonaldeburuei esleitutako egitekoak beteko dituen ikuskari bat egongo da. Ikuskaritzako zonaldeburuen egitekoak dagokien lurraldeari esleituta dauden Hezkuntza Ikuskarien Kidegoko karrerako funtzionarioek nahiz desagertutako hezkuntza administrazioaren zerbitzuko ikuskarien kidegoko funtzionarioek beteko dituzte.\n2.– Zonaldeburuak zuzenean Lurralde Buruaren mendean egongo dira, eta dagozkien lurralde-batzordeetan sartuko dira. Titularrak zerbitzu-eginkizunetan izendatuko dira Langileriaren Kudeaketa Zuzendaritzaren ebazpen bidez, ikuskaritza-zonaldeari esleitutako Hezkuntza Ikuskarien Kidegoko funtzionarioen nahiz desagertutako hezkuntza administrazioaren zerbitzuko ikuskarien kidegoko funtzionarioen artean merezimenduen lehiaketa egin ondoren, berdintasun, merezimendu, gaitasun eta publizitate printzipioen arabera. Lehiaketa horretan, Langileriaren Kudeaketa Zuzendaritzak batzorde bat izendatuko du. Batzorde horrek baloratuko ditu egindako lana, zonaldeko esku-hartze proiektua eta izangaien ikuskaritza-jardueraren antzinatasuna. Zonaldeburuei egitekoak esleituko zaizkie bi urteko epealdi baterako, egindako lanaren ebaluazio positiboa egin bada. Epealdi hori lau urtera arte luzatu ahalko da.\n3.– Zonaldeburu baten lanpostua araubide arruntean bete ezin bada, Ikuskari Nagusiak, salbuespen gisa, Lurralde Buruak proposatuta, egitekoak behin-behinean esleituko dizkio zerbitzu-eginkizunetan Euskal Autonomia Erkidegoko Hezkuntza Ikuskarien Kidegoko funtzionario bati nahiz desagertutako hezkuntza administrazioaren zerbitzuko ikuskarien kidegoko funtzionario bati, baldin eta dagokion lurraldean behin betiko destinoa badu.\n4.– Titularra bertaratu ez bada edo gaixo badago, eta orokorrean, justifikatutako arrazoiren bat badago, zonaldeburuari dagozkion egitekoak Hezkuntza Ikuskarien Kidegoan nahiz desagertutako hezkuntza administrazioaren zerbitzuko ikuskarien kidegoan antzinatasunik handiena duen zonaldeburuak beteko ditu.\n16. artikulua.– Ikuskaritzako zonaldeburuen egitekoak.\nIkuskaritzako zonaldeburuen egitekoak hauek dira:\na) Zonaldeko ikuskarien jarduera zuzendu, antolatu eta koordinatzea, Lurralde Plana betetzeko.\nb) Lurralde Buruari bere zonaldeko ikuskaritza-jardueraren bilakaeraren berri ematea.\nc) Zonaldeko ikuskarien bileretarako deialdiak egitea, gutxienez hilean behin, Planaren koordinazioa eta jarraipena egiteko.\nd) Zonaldeari esleitutako gainerako ikuskarien berezko egitekoak betetzea.\ne) Lurralde Buruari proposatzea ikuskari bakoitzari ikastetxeak esleitzea, zonaldeko taldeei entzun ondoren.\nf) Zonaldean Lurralde Planaren egikaritzapena kontrolatu eta ebaluatzea.\ng) Dagokien Lurralde Batzordean parte hartzea.\nh) Une bakoitzean indarrean dauden xedapenek esleitzen dizkieten beste eginkizun guztiak.\n17. artikulua.– Lurralde arteko koordinazio-batzordea: osaera eta egitekoak.\n1.– Lurralde arteko Koordinazio Batzordea osatzen dute Ikuskaritza Zentralak eta Ikuskaritzako lurralde buruek; batzorde horren bilerak gutxienez hilean behin egingo dira. Gainera, zonaldeko buruek batzorde horretan gutxienez hiru bileratan parte hartuko dute ikasturte bakoitzean.\n2.– Hauek dira bere egitekoak:\na) Ikuskari Nagusiaren zuzendaritzapean, ikasturte bakoitzerako Ikuskaritzako Urteko Plana egitea.\nb) Urteko Planaren eta plan horren helburuen eta garapen-mailaren jarraipena eta azterketa egitea.\nc) Ikuskaritza-jarduerari buruz irizpideak bateratzea hiru Lurraldeetan.\nd) Lurralde Batzordeek egindako prestakuntza-eskariak aztertzea eta eskari horiei erantzuna ematea.\ne) Ikuskarien lanbide-jardueran sor daitezkeen gatazka edo gorabeheretan konponbideak bideratzea.\nf) Ikuskariei ikastetxeak esleitzeko beharrezko gidalerroak ematea.\ng) Hezkuntza Ikuskaritzaren egitekoei zuzenean eragiten dieten gaiei buruzko eztabaidan Lurralde Batzordeek ateratako ondorioak aztertzea eta azterketa horren emaitza gisa sortzen neurriak kudeaketa-sisteman txertatzeko erabaki egokiak hartzea.\n18. artikulua.– Lurralde Batzordeak: osaera eta egitekoak.\n1.– Lurralde Batzordeak osatuko dituzte Ikuskaritzako Lurralde Buruak eta zonaldeburuek.\n2.– Hauek dira beren egitekoak:\na) Ikuskaritzako Lurralde Buruaren zuzendaritzapean Lurralde Plana egitea, Ikuskaritzako Urteko Planaren gidalerroei jarraikiz.\nb) Lurralde Planaren bilakaeraren jarraipena egitea.\nc) Lurralde arteko Batzordean hartutako erabakiei buruzko informazioa jasotzea.\nd) Ikuskaritza-jarduerari buruz irizpideak bateratzea Lurralde bakoitzean.\ne) Lurralde Plana garatzeko beharrezkoak diren Ikuskarien lantaldeak era daitezela proposatzea.\nf) Lurraldean ikuskaritza-jardueraren inguruan sortzen diren gorabehera guztien berri izatea, eta kasu bakoitzean hartu beharreko neurriak proposatzea.\ng) Lurralde arteko Koordinazio Batzordeari proposatzea zonaldeko taldeek eskatutako prestakuntza-jarduerak, beharrezkotzat jotzen badira.\nh) Hezkuntza Ikuskaritzaren egitekoei zuzenean eragiten dieten gaiei buruzko eztabaidan zonaldeko taldeek ateratako ondorioak aztertzea eta Lurralde arteko Koordinazio Batzordeari azterketa horren emaitzaren berri ematea.\n19. artikulua.– Zonaldeko taldeak: osaera eta egitekoak.\n1.– Zonaldeko Ikuskaritza-taldeak zonalde bakoitzeko ikuskariek osatzen dituzte. Gutxienez hilean behin bilera arrunta egingo dute.\na) Urteko Plana eta Lurralde Plana betearaztea.\nb) Proposamenak egitea Ikuskaritza Planetan sartzeko.\nc) Zonaldean Lurralde Planaren bilakaeraren jarraipena eta balorazioa egitea.\nd) Lurralde Batzordean hartutako erabakiei buruzko informazioa jasotzea.\ne) Zonaldean ikuskaritza-jarduerari buruzko irizpideak bateratzea, eta horretarako, egindako jarduerak, aurkitutako eragozpenak eta arazoen konponbideak bateratzea.\nf) Zonaldeburuaren kontsultak jasotzea ikuskari bakoitzari erreferentziako ikastetxeak esleitzeari dagokionez, Dekretu honetan ezarritako irizpide eta prozeduren arabera.\ng) Beharrezkotzat jotzen diren prestakuntza-jarduerak proposatzea.\nh) Hezkuntza Ikuskaritzaren egitekoak betetzeari zuzenean eragiten dioten gaiei buruzko eztabaidan parte hartzea, parekideen arteko ikasketa sustatzea eta Lurralde Batzordeari ondorioen berri ematea.\n20. artikulua.– Lantaldeak eta Lan Batzordeak.\n1.– Lehenago azaldu diren Lurralde arteko Koordinazio Batzordeez, Lurralde Batzordeez eta Zonaldeko taldeez gain, Hiru Urteko Plan Orokorretan eta Urteko Planetan zehazten denaren arabera lantaldeak eratuko dira Ikuskaritzako Urteko Planetan abiarazten diren prozesu eta azpiprozesuetako jarduerak antolatu eta koordinatzeko. Espezializazio printzipioaren arabera, gainera, Lan Batzorde batzuk eratuko dira elkarlan-zereginak edo beste zeregin batzuk edo laneko beste arlo espezifiko batzuk garatzeko. Talde eta batzorde horiek aldi baterakoak izango dira.\n2.– Lantaldeen eta lan batzordeen kopurua eta haien osaera Hiru Urteko Plan Orokorretan eta Ikuskaritzako Urteko Planetan ezarriko dira. Ikuskari Nagusiak hezkuntza ikuskariak lantaldeei eta lan batzordeei esleituko dizkie, lurralde buruek proposatuta, Lurralde Batzordeei eta proposatutako ikuskariei entzun ondoren.\n3.– Lantaldeen eta lan batzordeen esleipena gutxienez ikasturte batean mantenduko da. Salbuespen gisa, Ikuskari Nagusiaren baimenarekin, ikasturte bat baino gutxiago irauten duten lantalde edo lan batzordeek funtzionatu ahalko dute.\n21. artikulua.– Lan Batzordeak.\nAldi baterako Lan Batzordeen xedea elkarlan-zereginak edo beste zeregin batzuk edo laneko beste arlo espezifiko batzuk garatzea da. Gutxienez ondoko hauek eratuko dira:\n1.– Kalitate Batzordea. Ikuskari Zentral batek koordinatutako eta Lurralde bakoitzeko ikuskariek osatutako Kalitate Batzordea eratuko da. Ikuskari Nagusiaren mendean egongo den batzorde horren xedea Ikuskaritzak egindako jarduera guztiak etengabe hobetzea izango da. Hauek dira bere egitekoak:\na) Ikuskaritza kudeatzeko sistemaren agiri guztiak kontrolatu, aztertu eta eguneratzea, prozesu eta azpiprozesuetako taldeekin koordinatuta.\nb) Taldeei aholkua ematea, beren jarduerak egitean kontuan hartu behar dituzten kudeaketa-sistemaren eskakizunei buruz.\nc) Ikuskaritzaren kudeaketa-sistema aplikatzean proposatzen diren aldaketa eta ekintzen berri ematea Ikuskari Nagusiari, azter ditzan eta bidezkoa bada onar ditzan.\nd) Kudeaketa-sistemaren barruan edo Ikuskari Nagusiak aginduta esleituta dituen beste eginkizun guztiak.\n2.– Euskararen erabilera batzordea. Ikuskari Nagusiaren mendean egongo den eta Ikuskari Zentral batek koordinatuko duen batzorde hori Lurralde bakoitzeko ikuskariek osatuko dute. Bere egitekoa komunikazio eta txostenetan eta ikastetxeekiko harremanean euskararen erabilera bultzatu eta hobetzea izango da. Hauek dira bere egitekoak:\na) Hizkuntza ofizialak erabiltzeko irizpideak ezartzea Ikuskaritza Zentralarekin elkarlanean, Eusko Jaurlaritzaren Euskara Biziberritzeko Plan Nagusiarekin bat etorriz.\nb) Euskararen erabilera sustatzea Hezkuntza Ikuskaritzaren barneko komunikazioetan nahiz ikuskaritza horren eta hezkuntza komunitateko beste kide batzuen arteko harremanetan.\nc) Ikuskaritzak euskaraz egiten dituen komunikazioen hobekuntza bultzatzea, komunikazio horien kopuruari nahiz kalitateari dagokienez.\nd) Euskararen araudiari eta erabilera egokiari buruzko prestakuntzan buru izatea.\ne) Ikuskari Nagusiak euskararen arloan esleitzen dizkion beste eginkizun guztiak.\n3.– Berdintasun planaren batzordea. Ikuskari Nagusiaren mendean egongo den eta Ikuskari Zentral batek koordinatuko duen batzorde hori Lurralde bakoitzeko ikuskariek osatuko dute. Hauek dira bere egitekoak:\na) Hezkuntza arloan eskuduna den organoak berdintasuna, hezkidetza eta genero-indarkeriaren prebentzioa sustatzeko bultzatzen dituen plan estrategikoetan ikuskaritzari esleitzen zaizkion ekintzak bete daitezela sustatzea.\nb) Ikastetxeek plan horietan gizon eta emakumeen arteko berdintasun erreala, hezkidetza eta genero-indarkeriaren prebentzioa sustatzeko proposatzen diren ekintzak egin ditzatela bermatzeko prozedurak ezartzea.\nc) Ikuskaritzak berdintasunaren arloan ematen duen prestakuntzan buru izatea.\nd) Hezkuntza sisteman berdintasunaren arloan eta hezkidetzarako eta genero-indarkeriaren prebentziorako eskolaren ereduaren garapen-mailari buruz egiten diren aurrerapausoak garatzeaz eta horien jarraipen, azterketa eta ebaluazioa egiteaz arduratu behar duten erakundeekin elkarlanean aritzea.\ne) Ikuskari Nagusiak genero berdintasunaren arloan esleitzen dizkion beste eginkizun guztiak.\n22. artikulua.– Lantaldeak.\nLantaldeak aldi baterako taldeak dira, eta Urteko Planetako prozesuen eta azpiprozesuen plangintzaz, koordinazioaz eta jarraipenaz arduratzen dira. Ikuskari Zentral batek koordinatuta, egiteko hauek izango dituzte:\na) Esleitutako prozesu edo azpiprozesua planifikatzea, ikuskaritzaren kudeaketa-sistemaren eskakizunen arabera.\nb) Prozesu edo azpiprozesua egikaritzeko plangintza eta laneko metodologia proposatzea, Lurralde arteko Batzordean onartzeko.\nc) Prestakuntza nahiz eta jarraibideen eta prozesua edo azpiprozesua garatzeko beharrezkoak diren agirien hedapena bultzatzea.\nd) Lurraldeetan prozesuaren edo azpiprozesuaren egikaritzapenaren bilakaeran buru eta koordinatzaile izatea.\ne) Lurralde Buruari lurraldeetan prozesuak edo azpiprozesuak duen garapen mailaren berri ematea.\nf) Egin beharreko txostena egitea, prozesuaren edo azpiprozesuaren beraren egikaritzapena ebaluatzeko eta egin daitezkeen hobekuntza-ekintzak proposatzeko.\ng) Ikuskari Nagusiak esleitzen dizkion beste eginkizun guztiak.\nIKUSKARIEN KIDEGOAN SARTZEA ETA LANPOSTUAK BETETZEA\n23. artikulua.– Ikuskaritza-lanbidean sartzeko eta lanpostuak betetzeko prozedura.\nEuskal Autonomia Erkidegoko Ikuskarien Kideagoan sartzea eta Hezkuntza Ikuskarien Kidegoko funtzionarioen lanpostuak betetzeko, Hezkuntzari buruzko maiatzaren 3ko 2/2006 Lege Organikoan eta Euskal Autonomia Erkidegoko unibertsitatez kanpoko irakaskuntzan zenbait irakasle-kidego sortzeko abenduaren 19ko 15/2008 Legean ezarrita dagoena beteko da.\n24. artikulua.– Lanpostuak aldi baterako betetzea.\n1.– Lanpostuak aldi baterako betetzeko prozedura Ikuskari Nagusiaren ekimenari jarraikiz egingo da. Ikuskari Nagusiak eskaria igorriko dio Langileriaren Kudeaketa Zuzendaritzari, beharrizanaren eta premiaren aldetik justifikatutako arrazoiak badaude, eta ondoko inguruabarretako bat gertatzen denean:\na) Hezkuntza Ikuskarien Kidegoko lanpostu hutsak egotea, horiek karrerako funtzionarioen bidez bete ezin direnean.\nb) Titularrak aldi baterako ordeztea.\n2.– Lanpostuak aldi baterako beteko dira irakasle funtzionarioekin, zerbitzu-eginkizunetan. Irakasle funtzionario horiek Hezkuntza Ikuskarien Kidegoan sartzeko ezarritako baldintzak bete beharko dituzte.\n3.– Zerbitzu-eginkizunek gehienez bi urte iraungo dute. Epealdi hori beste bi urte luzatu ahalko da, horretarako ezartzen den prozeduraren bidez ikuskaritza-jardueraren ebaluazioa egin ondoren.\n4.– Lanpostu hutsak edo titularra kanpoan duten lanpostuak hornitzeko zerbitzu-eginkizunak honako zio hauetakoren batengatik amaituko dira:\na) Lanpostu-erreserba duen Euskal Autonomia Erkidegoko Hezkuntza Ikuskarien kidegoko funtzionarioa itzuli edo berriro lanera bueltatu delako.\nb) Lanpostua behin betiko bete delako edo Euskal Autonomia Erkidegoko Hezkuntza Ikuskarien kidegoko funtzionarioa behin-behinean esleitu delako.\nc) Zerbitzu-eginkizunetarako beharrizana eta premiarik ez dagoela uste denean.\nd) Langileak zerbitzu-eginkizunei uko egitea onartu izanaren ondorioz.\ne) Zerbitzu-eginkizunak berariaz ezeztatu direnean edo bertan jarduteko gehieneko epea amaitu denean.\n5.– 4. idatzi-zatiko a, b eta c hizkietan aurreikusitako kasuetan, zerbitzu-eginkizuna egiteari utziko dio dagokion lantokian Hezkuntza Ikuskaritzaren zerbitzuan denborarik laburrena emanda duen pertsonak. Batek baino gehiagok eman badute denbora bera plaza horietan lanean, lehenbizi irakaskuntzako karrerako funtzionario gisa lanean eman duten denbora hartuko da kontuan, eta hala ere berdinduta segitzen badute, irakaskuntzan lanean emandako guztirako gutxieneko denbora hartuko da aintzat.\n25. artikulua.– Hezkuntza ikuskari lanpostuak aldi baterako betetzeko izangaien zerrenda.\n1.– Ikuskarien lanpostuak gutxienez ikasturtearen iraupen bereko epealdi baterako betetzeko, Hezkuntza Ikuskaritzako lanpostuetan aldi baterako beharrizanak betetzeko zerrendako izangaiak hautatuko dira.\n2.– Hezkuntza Ikuskaritzako lanpostuetan aldi baterako beharrizanak betetzeko izangaien zerrenda osatuko dute honako talde hauek, lehentasunaren hurrenkeran ordenatuta:\na) Euskal Autonomia Erkidegoko Hezkuntza Ikuskarien kidegoan sartzeko hautaketa-prozesu bateko oposizio-fasea gainditu duten izangaiak, lanposturik lortu ez badute, hautaketa-prozesuan lortutako puntuazioaren arabera ordenatuta. Izangaien zerrenda hautaketa-prozesu diferentetatik datozen pertsonek osatzen dutenean, zerrendan antzinatasun handiagoaren arabera ordenatuko dira pertsona horiek.\nb) Zerbitzuak ikuskaritza-lanpostuetan eman dituztenak, lanpostua utziko badute, Hezkuntza Ikuskaritzako lanpostuetan zerbitzuan emandako denbora luzeenetik laburrenera antolatuko dira. Izangai batek baino gehiagok eman badute denbora bera plaza horietan lanean, lehenbizi irakaskuntzako karrerako funtzionario gisa lanean eman duten denbora hartuko kontuan, eta hala ere berdinduta segitzen badute, irakaskuntzan lanean emandako guztirako denbora hartuko da aintzat. Ikuskari-jardueran aurkako ebaluazioa jaso duena izangaien zerrendatik baztertuta geratuko da.\nc) Hezkuntza ikuskaritzako lanpostu libreak zerbitzu-eginkizunetan betetzeko egindako deialdi batean aurkeztu diren izangaiak, deialdian ezarritako gutxieneko eskakizunak gainditu badituzte eta lanposturik lortu ez badute, lanpostua betetzeko deialdian lortutako puntuazio osoaren arabera ordenatuta. Azken kasu horretan, bi hautagai edo gehiago berdinduta geratzen badira guztirako puntuazioan, baremoko atal bakoitzean punturik gehien lortu dituenak edukiko du lehentasuna, baremo horretan duten hurrenkeraren arabera. Hala ere berdinketak bere horretan jarraitzen badu, azpiataletako puntuazioak hartuko dira kontuan, baremoan agertzen diren hurrenkeraren arabera.\n3.– Ikasturtea hasita dagoela, gutxienez ikasturtearen iraupen bererako lanpostu hutsak edo ordezkapenak zerbitzu-eginkizunean betetzeko, kontuan hartuko dira, lehenengoz, zerrendako pertsonak, talde bakoitzerako ezarritako lehentasunaren eta ordenaren arabera.\n4.– Zerrenda hutsik badago edo, lanpostuak izangaien zerrendako pertsonei lanpostuak esleitu ondoren, oraindik lanposturen bat hutsik badago, Langileriaren Kudeaketa Zuzendaritzak ebazpen bidez eta Administrazioaren ohiko prozeduren bitartez Hezkuntza Ikuskaritzan hutsik dauden lanpostuen deialdia argitaratuko du, lanpostu horiek zerbitzu-eginkizunetan betetzeko, kontuan hartuta berdintasun, merezimendu, gaitasun eta publizitate printzipioak. Lanpostuen deialdian baloratuko dira lanbide-esperientzia, zuzendaritza-karguak bete izana, merezimendu akademikoak eta prestakuntza, eta gainera hitzaldi eta argitalpenak ere bai. Deialdian, halaber, memoria bat aurkeztu eta baloratuko da, eta kasua izanez gero, memoria hori defendatu ere egin beharko da.\n5.– Zerbitzuak ematen dituen lurralde berean lanpostu huts bat betetzera deituz gero lanpostu huts horri uko egiten bazaio, izangaia zerrendatik baztertuta geratuko da. Hala ere, Gipuzkoako lurraldean zerrendan dauden eta lurralde horretan zerbitzuak ematen dituzten izangaiek uko egin ahalko diete egoitza Eibarren duten ikuskaritzako lanpostu hutsei. Kasu horietan, uko egin arren ez dira zerrendetatik baztertuta geratuko.\nZerbitzuak ematen dituena ez den lurralde batean ikuskari lanpostu huts bat betetzera deituz gero, lanpostu huts horri uko egiteak ez du zerrendatik baztertuta geratzea ekarriko.\nHEZKUNTZA IKUSKARITZAREN ARLOKO PRESTAKUNTZA\n26. artikulua.– Prestakuntza eta eguneraketa.\n1.– Lanbide-jardueran prestakuntza eta eguneraketa eskubidea eta betebeharra da hezkuntza ikuskari guztientzat.\n2.– Ikuskari Nagusiak prestakuntza instituzionaleko planak sustatu beharko ditu. Plan horiek Ikuskaritzako Urteko Planetan txertatuko dira, kudeaketa-sisteman ezarrita dauden bitartekoak erabiliz ikuskarien prestakuntza-beharrizanak jaso ondoren.\n3.– Prestakuntza-plan horietan hainbat motatako prestakuntza-ekintzak planifikatuko dira:\na) Ikuskari berrien hasierako prestakuntzarako ekintzak. Halakoak harrera-planetan aurreikusiko dira.\nb) Lanbide-gaitasunak finkatzea helburu duten jarduerak. Mota horretako ekintzetan barruan hainbat modalitatetako prestakuntza eskainiko da, lanbide-jarduerarekin lotutako alderdi teorikoak nahiz prestakuntza eta informazio nahikoa ematea duten beste jarduera praktiko batzuk, jarduera-planetan aurreikusitako jarduerak errazago egin ahal izateko. Halaber, partekatzeko eta lanbide arloko eztabaida egiteko beste saio batzuk sustatuko dira, esku-hartzeak egiteko moduari buruz eta planifikatutako tresnen erabilerari buruz, esku-hartzerako irizpideak bateratze aldera. Zonaldeko taldeen bileren bitartez, halaber, lanbide-garapena ere ahalbidetuko da, eta hala parekideen arteko ikasketa sustatuko da.\n4.– Prestakuntza-planeko jardueretan parte hartzea derrigorrezkoa da, Urteko Planeko gainerako jardueretan bezala. Prestakuntza beti lotuta dago ikuskari guztientzako jarduera orokorretan egindako ikuskaritza-jardueran aritzearekin; beste kasu batzuetan, jarduera espezializatuekin egongo da lotuta. Prestakuntza eta euskararen erabileraren sustapena lehentasunezkoak izango dira Hezkuntza Ikuskaritzaren Urteko Planetan. Gainera, gaitasun digitalaren garapena eta atzerriko hizkuntzen ezagutza –bereziki ingelesa– sustatzeari ere arreta eskainiko zaie.\n5.– Gainera, hezkuntza arloan eskumena duen sailak irakasleen prestakuntza eta hobekuntzarako antolatzen dituen ikastaro, laguntza eta diru-laguntzetan parte hartu ahalko dute Hezkuntza Ikuskariek, eta zientzia, teknika, lanbide, elkargo edo elkartegintza arloko ekitaldi kolektiboetara ere joan ahalko dira. Jarduera horietan parte hartzeko, Ikuskari Nagusiak baimena eman beharko du, Ikuskaritzako Lurralde Buruak ontzat emanez gero.\n6.– Lurralde bakoitzean lurraldeko mintegiak egin ahalko dira ikuskaritza jardueren buruzko funtsezko alderdiei buruz. Mintegi horiek ikuskariek koordinatuko dituzte, baldin eta borondatez zeregin hori beren gain hartu nahi badute; halakoetan parte hartzea borondatezkoa izango da, Ikuskaritzako Lurralde Buruak baimena ematen badu.\n7.– Hezkuntza Ikuskaritza talde gisa hartzeari dagokionez, eta berrikuntzaren sustapena eta jardunbide onen elkartrukea xede izanik, Hezkuntza Ikuskaritzak hezkuntza arloko ikerketarekin eta pedagogi arloko prestakuntzarekin zerikusia duten beste ikuskaritza eta erakunde batzuekin elkarlanean aritzeko jarduerak sustatu eta planifikatu ahalko ditu. Alde horretatik, ildo estrategiko hau landu beharko da: Hezkuntza Ikuskaritzaren Europako dimentsioa sendotzea, beste herrialde batzuetako eta hezkuntzako beste sektore batzuetako bazkideekiko elkarlana indartzeko.\nHEZKUNTZA IKUSKARITZAREN EBALUAZIOA\n27. artikulua.– Hezkuntza Ikuskaritzaren ebaluazioa.\n1.– Hezkuntza Ikuskaritzak, Hiru Urteko Plan Orokorra eta Urteko Planak egitean, jarraipen- eta ebaluazio-sistema bat ezarriko du proposatutako helburuak noraino bete diren zehazteko eta jardueren emaitzak baloratzeko. Ikuskaritza-jardueretan adierazle batzuk hartuko dira kontuan emaitzen jarraipena eta ebaluazioa egiteko.\n2.– Barneko ebaluaziorako sistemez gain, ezartzen diren kanpoko ebaluazio- eta azterketa-prozesuen mendean egongo da Hezkuntza Ikuskaritza.\n28. artikulua.– Ikuskaritza-zereginaren ebaluazioa.\n1.– Ikuskaritza-zeregina ebaluatuko da, eta horretarako erreferentzia gisa hartuko dira ikuskaritza-lanarekin lotutako gaitasunak; helburua, hezkuntza ikuskarien lanbide-jarduera hobetzea izango da. Ebaluazioaren erreferentzia izango dira gaitasun tekniko eta profesionalak, sozialak, etikoak eta profesionalak, ikuskaritza-zeregina betetzeko beharrezkoak diren aldetik. Ebaluazioa erabilgarritasun, bideragarritasun, egokitasun (legezko modua eta etikoa) eta zehaztasun (emaitza nabarmen eta fidagarriak) estandarren arabera egingo da.\n2.– Zerbitzu-eginkizunetan ari diren ikuskarien zerbitzu-eginkizun horiek luzatzeko, egindako lanaren ebaluazio positiboa jaso beharko da, aurreko idatzi-zatian ezarritako erreferentziaren arabera.\nIkuskariak Dekretu honen eranskinean ezarrita dauden guneei esleitzeko prozesua 2015-2016 ikasturtearen amaieran egingo da, eta ondorioak sortuko ditu 2016ko irailaren 1etik aurrera.\n1.– Indargabetuta geratzen dira honako xedapen hauek:\na) Abenduaren 11ko 342/2001 Dekretua, Euskal Autonomia Erkidegoko Hezkuntza Ikuskaritzaren antolaketa arautzen duena.\nb) 2002ko ekainaren 18ko Agindua, Hezkuntzako Ikuskaritzaren antolaketa eta funtzionamendua zehazten dituena (EHAA, 2002-07-02).\n2.– Indargabeturik geratzen dira, orobat, Dekretu honen maila berekoak edo beheragokoak izanik beronek xedatutakoarekin bat ez datozen xedapen guztiak.\nAZKEN XEDAPENETATIK LEHENENGOA.– Otsailaren 3ko 23/2009 Dekretua aldatzea, zeinaren bidez Batxilergoko curriculuma ezarri eta Euskal Autonomia Erkidegoan jartzen baita.\n20 bis artikulua gehitzen zaio otsailaren 3ko 23/2009 Dekretuari (dekretu horren bidez, Batxilergoko Curriculuma ezarri eta Euskal Autonomia Erkidegoan jartzen da). Artikulu hori honela dago idatzita:\n«1.– Batxilergoa egiten duten ikasleak Oinarrizko Hezkuntzan aukeratutako hizkuntza-eredu berean eskolatzea bermatuko du hezkuntzaren alorreko eskumena duen sailak. Ildo horretan, euskarazko prestakuntza-eskaintza sustatuko du Batxilergoan: D ereduko eskaintza areagotuko du; B ereduan, eskaintza ezarriko du, pixkanaka eta plangintza bati jarraituz; eta, A ereduan, ikasgaiak euskaraz ematea bultzatuko du.\n2.– Ikastetxeko Hezkuntza Proiektuan jasotako ikaskuntza-prozesuan hizkuntzak nola irakatsiko eta erabiliko diren finkatuko du Ikastetxeko Hizkuntza Proiektuak, eta zehaztuko du zer-nolako trataera izango duten hizkuntzek Ikastetxeko Curriculum Proiektuan, Euskal Eskola Publikoaren otsailaren 19ko 1/1993 Legearen Hamargarren Xedapen Gehigarrian aurreikusita dagoenaren arabera.»\nEKAINAREN 28KOA 98/2016 DEKRETUAREN ERANSKINA.\n1. zonaldea: horren barruan daude eskola-bilgune hauek: Aiara, Gasteiz, Arabako Errioxa eta Ekialdeko Lautada.\n1. zonaldea: horren barruan daude eskola-bilgune hauek: Busturia-Busturialdea, Lea-Artibai, Durangaldea eta Arratia.\n2. zonaldea: horren barruan daude Txorierri-Mungia eta Eskuinaldea eskola-bilguneak.\n3. zonaldea: horren barruan daude eskola-bilgune hauek: Nerbioi eta Bilbo.\n4. zonaldea: horren barruan daude eskola-bilgune hauek: Enkarterri, Meatzaldea, Barakaldo eta Ezkerraldea.\n1. zonaldea: horren barruan daude eskola-bilgune hauek: Donostia, Errenteria eta Bidasoa.\n2. zonaldea: horren barruan daude eskola-bilgune hauek: Goierri, Urola-Kosta, Tolosaldea eta Lasarte.\n3. zonaldea: horren barruan daude eskola-bilgune hauek: Debagoiena eta Debabarrena.


Esku-eskailera - Wikipedia, entziklopedia askea.\nEsku-eskailera, eskailera eramangarria edo zurubia pertsona batek eskuraezinak diren lekuetara igo eta handik jaitsi ahal izateko balio duen tresna eramangarria da, garaiera edo maila bat baino gehiagotan dagoelako.\n"Zurubi" esku-eskailera nahi eskailera esanahiak eduki ditzake; esate baterako, Euskaltzaindiaren Hiztegian nahi Elhuyar Hiztegian "esku-eskailera" adiera lehenengo tokian agertzen da.\nIpar-ekialdeko hitza historikoki; hegoaldean, XX. mendea baino lehen, Lardizabalengan aurkitzen da (zurubia edo eskallera), lehenago Larramendik bezala. Alostorrea baladan, Orixek zurubi dakar, baina badirudi hark aldatutakoa dela; Arakistainek eta Azkuek eskallera dakarte. Nolanahi ere, Arejitak eta bestek argitaraturiko bilduman, zulubi jasotzen da balada horretan berean Markinan, 1982an. Besteak beste, zürübü, zulubi, zulibi edo zurbi moduko aldaerak ere ageri dira; Larrasketek zübik dakar, pluralean, bai “échelle” eta bai “les ponts” esanahiekin. Aski erabilia da pluralean: Iakoben zurubiak (zurubia), trabailluaren zurubiak.\nPentsa liteke berez ‘esku-eskailera’ edo dela, baina oso goizdanik ageri da testuetan ‘eskailera’ gisa (zerura iragateko hauxe da zurubia; zeruratzeko zurubia).\nLehen osagaia zur da; bere forma osoan ageri da (ez elkartuetako zu(h)-), hitz aski berria delako, beharbada; dena dela, elkartuetako zul- forma dago bazt. zulubi aldaeran.\nBigarren osagaia ubi baldin bada, pentsatu behar da hitzaren jatorrizko esanahia ‘zurezko pasabide’ edo izan zela; tresna horren erabilera jakinen batek ekarriko zuten ‘eskailera’ adieran espezializatzea. Beste aukera bat da zur + hobi osaeran pentsatzea *zurhobi > zurubi bilakaerarekin, asimilazioarekin eta hasperenaren galerarekin; esanahiaren aldetik, pasabide horiek itxiak zirela pentsa daiteke, zurez eginak, tunel modukoak.\nHainbat luzeratako bi atalek osatzen dute, zeharka elkartuta, nahi den eremura mailarik mailako igoera ahalbidetzen duten mailak deitzen diren zeharkako barren bidez. Erraz garraiatzeko elementuak izan ohi dira, arintasuna dela-eta. Jatorriz zurezkoak ziren, gaur egun ekairik erabiliena aluminioa da, arina izateagatik eta zurubiaren erabilera luzatzen duten eskalera-zatien arteko loturak ahalbidetzeagatik.\nOro har, eskuko eskailerak bi taldetan bana daitezke:\nBermatzekoak. Ez dute egonkortasunik berez, eta igo beharreko elementuan bermatu behar dira: horma, fatxada, etab.\nAutoegonkorrak edo guraize-eskailerak. Beren kabuz eusten dira, piramide moduko egitura bat osatuz.\n↑ «Hiztegia - EHHE» www.euskaltzaindia.eus (Noiz kontsultatua: 2022-03-28).\nOrriaren azken aldaketa: 29 martxoa 2022, 13:21.


UNRWA Euskadi - DATORREN 2019/2020 IKASTURTEKO HEZKUNTZA PROGRAMA PRESTATZEN\nIkastetxe hauek esperientzia dute hezkuntza-proiektuak sortzeko orduan, eta kulturartekotasuna eta indarkeriarik gabeko elkarbizitza garatzeko oinarri sendoa dute.\nProiektu honen bidez, euskal gazteria kritiko baten formakuntza sustatu nahi da. Gazteria formatu horrek genero ikuspegiarekiko, kulturartekotasunarekiko eta Giza Eskubideen defentsarekiko sentsibilitatea izango du. Helburu hau lortze aldera, ikasketa prozesurako teknologia berriak, arte metodologiak eta ekintza biralak erabiliko dira tresna pedagogiko gisa.\nPrograma pedagogiko hau 2019/2020 ikasturtean jarriko da martxan eta DBHko irakasle eta ikasleei zuzenduta egongo da. Prozesu honetan parte hartzen duten gazteek Palestinako eta Ekialde Hurbileko errefuxiatuekiko informazio estereotipatuei aurre egiteko gaitasuna garatuko dute, zeinari esker jarrera kritikoa izango duten errealitate honekiko eta elkarbizitza zailtzen duten uste eta aurreiritziei aurre egin ahal izango dieten.


Fernando II.a Germaniako Erromatar Inperio Santukoa - Wikipedia, entziklopedia askea.\n1619ko abuztuaren 28a - 1637ko otsailaren 15a\n← Matias Germaniako Erromatar Inperio Santukoa - Fernando III.a Germaniako Erromatar Inperio Santukoa →\n23. Bohemiako erregea\nGraz, 1578ko uztailaren 9a\nViena, 1637ko otsailaren 15a (58 urte)\nMaria Anna of Bavaria (en) (1600ko apirilaren 23a - 1616ko martxoaren 8a)\nEleonora Gonzaga (en) (1622ko otsailaren 2a, 1622 - 1637ko otsailaren 15a)\nFernando I.a Habsburgokoa (aitona)\nFernando II.a Habsburgokoa (Graz, 1578ko uztailaren 9a - Viena, 1637ko otsailaren 15a) Germaniako Erromatar Inperio Santuko enperadorea izan zen 1619-1637 bitartean, Austriako artxidukea (1619-1637) eta Hungariako (1618-1625) zein Bohemiako erregea (1617-1619 eta 1620-1627). Bere erregealdi osoa Hogeita Hamar Urteko Gerraren garaian izan zen.\nMatias II.a bere lehengusuaren ondorengoa izan zen. Hogeita Hamar Urteko Gerrari hasiera eman zion Bohemiako matxinadak harrapatu zuen. Erregetza kendu, eta bere ordez noble txekoek Frederiko V.a, Palatinatuko hauteslea errege izendatu bazuten ere, Fernando II.ak bere etsaia zapaldu zuen 1620an Mendi Zuriko guduan (txekieraz: Bitva na Bílé hoře).\n1626an, Alemanian alderdi protestantearen zuzendaritza hartu zuen Kristian IV.a ere garaitu zuen eta Lübeckeko bakea sinarazi zion 1629an. Ondoren eragin zituen zapalkuntza gehiegizkoek berriro gerra ekarri zuten, eta Gustavo II.a Adolfok, Frantziak bultzaturik, auzian esku hartu eta garaipena lortu zuen Breitenfeld, Lech, eta Lützenen. Gustavo II.a hiltzean, enperadorea nagusitu zen berriro (Nördlingenen). Oso buruzagi militar onak izan zituen (Tillyko kondea, Albrecht von Wallenstein, Maximiliano I.a Handia).\nFernando III.a Germaniako Erromatar Inperio Santukoa Marie von Habsburg\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/10/07 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\nOrriaren azken aldaketa: 5 iraila 2021, 20:35.


LAIAeskola - Buletina - 2019ko azaroa\n9. Buletina - 2019ko azaroa\nGasteiz - Zineforum-a eta solasaldia "Ausartak" filmarekin\nTratu-berdintasunari eta Diskriminaziorik Ezari buruzko II. Euskal Kongresuaren osagarrizko ekintza\n2019ko azaroak 6, 19:00tan ARTIUM-en\nDinamizatzailea: Rosabel Argote, CEAR-Euskadi\nHizlariak: Maya Amrane (Biltzen), Ikram Bouzalmat, Sumaya del Peral\nLaudio - Arabako Landa Eremuko Emakumeen Sarearen Topaketa\n2019ko azaroak 9, larunbata\n9:15 - 14:15, Laudioko Kasinoan.\nVitoria-Gasteiz - Topaketa Saharako Emakumeekin\n2019ko azaroak 20, asteazkena, 18:30etan. BIBAT Museoa\nAurten, Gasteizen izango da EUCOCO, Saharako herriarekiko nazioarteko elkartasun mugimenduaren urteroko hitzordurik garrantzitsuena. Horiek horrela, Arabako Foru Aldundiaren Berdintasunaren eta Giza Eskubideen Zuzendaritzak topaketa antolatu du Arabako Lurralde Historikoko hainbat gizarte erakundetako emakumeen eta Saharako emakumeen artean, …\nArabako gazteen arteko genero indarkeriaren kontrako sentsibilizazioa\nAntzerkia tresna oso baliotsua da haurren eta gazteen arteko indarkeria mota ezberdina ikusarazteko: genero indarkeria, eta eskola-jazarpena. Arabako ikasgeletan 4 urtez antzerkia baliatu ostean, ikasleei Ibaiondoko Félix Petite antzokiko taulara igotzeko gonbita luzatu nahi die “Hitz Kolpez – A Golpe de Palabra” programaren bosgarren edizioak. Antzezte proposamen berri honek berdintasun ezaren eta indarkeriaren …\n• ASSA IKASTOLA - azaroak 20\n• LAKUA 4 - azaroak 21 eta 22\n• MURGIA - azaroak 25 eta 26\n• UNAMUNO y APOSTÓLICO SAN JOSÉ - azaroak 27\n• UNAMUNO azaroak 28\nIruña Oka - Ipuin kontalaria “En tus brazos - Zure besoetan”\nFamiliako kide guztientzako ipuin-kontalaria emozioen baloreetan oinarritutako hezkuntza emozioen bidez lantzeko.\n2019ko azaroak 7, osteguna 17:30 - 18:30 bitartean, Udal ludotekan.\nDinamizazioa: Torbellino Teruelo\nLangraiz Oka - Perkusionatzen\nEmakumeen jabekuntza perkusioaren bidez eta espazio publikoa hartuz.\n2019ko azaroaren 8, 15, 22, eta 29a ostiralak, Langraiz Okako Frontoian.\nHezitzailea: Perkuneskak Elkartea\nZanbrana - Perkusionatzen\n2019ko azaroak 9, 16, 23 eta 30, larunbatak 11:00 - 13:00 bitartean, Zanbranako Kiroldegian.\nAñanako “Ordu Bioleta” Irakurle Klub Feminista\n2019ko azaroak 11, astelehena, 18:00tan Beranturiko Liburutegian.\nBeranturi - Antzerkia "Benditas"\n2019ko azaroak 22, ostirala 20:00 - 21:00 bitartean, Eskoletan, Beranturi\nLaburpena: Bi artzain landan daude haien artaldeekin Mariaren agerraldi bat dutenean, edo dutela uste dutenean. Bi emakume eta gizatiar eta jainkotiartasunari buruz elkarrizketa bat, gaitzespenetik baina baita ulermen eta adiskidetasunetik igaroko den dirdaia. Ardi eta mirari arteko zorakeria.\nDinamizazioa: Begoña Martín y Carmen San Esteban, “El mono habitado"\nGaubea - Berdintasunerako Flash mob-a\n2019ko azaroak 24, igandea 12:00\nIzen emateak: 945 35 50 89; igualdad@cuadrilladeanana.eus\nKUARTANGO - "Txoko morearen" inaugurazioa liburutegian\n2019ko azaroak 25, astelehena, 18:30, Udaletxean.\nPamela Palencianoren "No sólo duelen los golpes" bakarrizketa ikuskatu\n"No solo duelen los golpes" - Bikote-harremanetako indarkeriari buruzko diskurtso bizia, Pamela Palenciano komunikatzaile eta aktorearen bakarrizketa da. Ikus-entzunezko Komunikazioan lizentziaduna da bera, eta proiektu honen egilea. Baina, batez ere…\nBeranturi - 2019ko azaroak 25, igandea 19:00tan Las Escuelas\nKuartango - 2019ko azaroak 25, igandea 19:00tan Udaletxean\nAiarako Kuadrillako Berdintasun Zerbitzua:\nZk. 686 587 889 cayala.miren@ayto.araba.eus\nArtziniega - Aiaraldeko Berdintasun Topaketa\n2019ko azaroak 15, ostirala 10:00 - 16:00 bitartean Udaletxe Zaharrean\nAurten Aiaraldeko emakumeen elkarteek eta talde feministek egindako lana aitortu nahi dugu. Hala, elkarteek beraien historia kontatuko digute eta Wikipedian jarriko ditugu, Sarean egon daitezen. Bazkaldu ostean, DJ saioa egongo da eta Topaketako partaideak izango dira protagonista.\nLAUDIOKO SOLASTIAR ELKARTEA 25. URTEURRENA OSPATZEN DU\n• Azaroak 11 - 15: Kideek egindako artisautza erakusketa. Kultura Etxea\n• Azaroak 13, asteazkena: Bea Egizabalen eskutik bakarrizketa. Kasinoan, 18:00. Herritar guztiak gonbidatuta. Sarrera librea.\n• Azaroak 25, astelehena: Beste elkarteekin batera Emakumeen aurkako indarkeriaren aurkako kontzentrazioa Herriko Plaza, 19:00.\n• Azaroak 27, asteazkena: Zineforum-a eta solasaldia “Nolakoak ginen eta nolakoak gara”\nHizlaria: Miriam Ocio Saenz de Buruaga. Kasinoan,17:00. Herritar guztiak gonbidatuta. Sarrera librea. Pastak kafearekin.\n• Azaroak 28, osteguna: Antzerkia: “El triunfo es sueño”, Arrigorriagako Hamaika konpainia. Kasinoan, 18:30. Herritar guztiak gonbidatuta. Sarrera librea.\n• Azaroak 30, larunbata: Laudioko belaunaldi desberdinetako emakumeen III. Topaketa. Antzerkia Kancaneoren eskutik. Antolakuntza: Solastiar, Avillo eta Jakaranda Kasinoan, 10:00. Luntxa 5€.Izena eman behar da.\nMentxu Ramilo Araujo – 25 urteurrenaren koordinatzailea\nTere Cosano Martín – Solastiar Elkartearen Presidentea\n¡ABENDUAN, EKINTZA GEHIAGO!\nArespalditza - DJ tailer Feminista\n2019ko azaroak 9, larunbata, 17:00 - 20:00 bitartean Emakumeen Gelan\nNahi duzu DJ izan Aiaraldeko Berdintasun topaketan? ANIMATU ETA IMAN IZENA Izena emateko: azaroaren 7ra arte WEB formularioa / cayala.miren@ayto.araba.eus / 686 58 78 89\nAiaraldeko “Ordu Bioleta” Irakurle Klub Feminista\n2019ko azaroak 13, asteazkena, 17:45 - 19:45 bitartean, Amurrioko Liburutegian.\nAiaraldeko Irakurle-Klub feminista euskaraz\n2019ko azaroak 20, asteazkena, 17:30 - 19:30 bitartean, Laudioko Liburutegian.\nLaudio - “Ovarios verdes fritos” Antzerkia\n2019ko azaroak 22, ostirala, 20:00 - 21:00 bitartean Laudioko Kasinoan.\nMastur Batetu Catalina doktorea identitate galera eta gernu isurietan aditua da eta Txumino Power Revolution programa jarri du martxan; horren arabera, buru-sabai kementsua berreraiki daiteke pelbisaren zoru indartsua oinarri izanda... Ovarios verdes fritos antzezlana probokatzailea, apurtzailea eta barre asko egiteko showa da.\nHezitzailea: Belén Nevado, Detritus Teatrus konpainia\nAutodefentsa Feminista lantegiak Aiaraldean\n• ARTZINIEGA: 2019ko azaroak 9, larunbata 10:00 - 14:00 eta 15:30 - 19:30 bitartean, Udaletxe zaharrean. Irakurri gehiago.\n• URDUÑA: 2019ko azaroak 16, larunbata 10:00 - 14:00 eta 15:30 - 19:30 bitartean, Urduñako Alhondegian. Irakurri gehiago.\n• LLODIO: 2019ko azaroak 24, igandea 10:00 - 14:00 eta 15:30 - 19:30 bitartean, Laudioko Kultur Etxean. Irakurri gehiago.\n• AMURRIO: 2019ko azaroak 30, larunbata 10:00 - 14:00 eta 15:30 - 19:30 bitartean, Amurrioko Kultur Etxean. Irakurri gehiago.\nHezitzailea: Maitena Monroy, fisioterapeuta eta emakumeen aurkako indarkeriaren kontrako aditua.\nZuia - Amelia Tiganusekin Solasean: “Prostituzioa emakumeen kontrako indarkeria gisa”\nIkuspuntu abolizionistatik prostituzioaren eztabaida mahaigaineratuko du, sexu- eta giza-eskubideen esplotazioa helburu duen salerosketa.\n2019ko azaroaren 14a, osteguna 18:30 - 20:30 bitartean, Zuiako Udaletxeko areto nagusian\nHizlaria: Amelia Tiganus, ekintzaile feminista, feminicidio.net atariko koordinatzailea eta EHUko Berdintasun Masterreko irakaslea.\nIzarra - Antzerki motzak: “Sofocos” y “Levántate y mea de pie”\n2019ko azaroak 17, igandea, 18:30tan Izarrako Kultur Etxean.\nSofocos: Betina Sagrario Campoamorri ez dio tren bakar batek ere alde egiten, behar izanez gero, Ez Usteko geltokiak atzerapenak sortzen ditu. Bere adinean, menopausiaren nahasteak hormonen jaia izango balira bezala bizi egiten ditu, eta dantza egitera bultzatu egiten dio sumendi bat bailitzan.\nLevántate y mea de pie: Emakume batez zutik txiza egitea ez da soilik errebeldia ekimen bat. Osasungarria eta higienikoa da eta oso lagungarria da jai giroko likidoak hustu behar dituzunean\nAramaio - Solasaldia "Emakumeen aurkako indarkeriaren forma desberdinak"\n2019ko azaroak 22, ostirala 18:00 - 20:00, Kultur Etxean\nNorma Vázquez, feminista, psikoterapeuta eta emakumeekin lan ugari egindako profesionala\n2019ko azaroak 25, astelehena, 18:00tan, Izarrako Kultur Etxean.\nAutodefensa Feminista Tailerrak Mendialdean\nHARANA: 2019ko azaroak 9, larunbata, 10:00 - 14:00 eta 15:30 - 19:30 bitartean, Haranako Udaletxean. Irakurri gehiago.\nKANPEZU: 2019ko azaroak 15 eta 16, Kanpezuko Kultur Etxean. Irakurri gehiago.\n• ostirala, 17:00 eta 20:00 bitartean\n• larunbata, 9:00 eta 14:00 bitartean\nHezitzailea: Áfrika Aznar Moriones, autodefentsa feministarako formatzailea da eta arkitektura ikasketa bere irakaskuntzarako pasioarekin konbinatzen du.\nMaeztu - Ianire Estébanezekin Solasean: “Eraldatze bidean dauden kontrola eta indarkeriak. Forma berriak eta erantzun berriak”\n2019ko azaroak 13, asteazkena, 18:30 - 21:30 bitartean, Arraia-Maeztuko Udaletxean.\nHizlaria: Ianire Estébanez, psikologoa, emakumeen aurkako indarkeriaren prebentziorako masterra eta indarkeriaren prebentziorako eta tratu onetan aditua\nMendialdea - Irakurle-Klub feminista euskaraz\n2019ko azaroak 21, osteguna, 17:30 - 19:30 bitartean, Burrxandan.\nArtilezko Asaltoa (herria apaintzen) eta antzerkia\nAzaroak 25erako gure eskuekin ehundutako materialarekin, herriko elementu bat apainduko dugu, Emakumeen aurkako Indarkeria Deuseztatzeko Nazioarteko Egunerako.\n• Bernedo: 2019ko azaroak 23, larunbata 18:00 - 20:00 bitartean, erabilera anitzeko gelan (osasun zentroa). Irakurri gehiago.\n• Markinez: 2019ko azaroak 23, larunbata 18:00 - 20:00 bitartean, Markinezeko gizarte etxean. Irakurri gehiago.\nMaeztu - Zineforuma eta zuzendariarekin solasaldia\n2019ko azaroak 26, asteartea, 18:00 - 21:00 bitartean, Arraia-Maeztuko Udalean.\nMuga deitzen da pausoa: Elbira Zipitriaren irudiari buruzkoa, euskararen irakaskuntzan aitzindari. Maider Oleagak, ustekabeko une batetik abiatuta, emakume honi buruzko oso begirada pertsonal bat proposatzen digu. Emakume hau frankismoaren garaian haurrei euskaraz klandestinitatean irakasten hasi zitzaien.\nSolasaldian: Maider Oleaga, pelikularen zuzendaria\nMendialdea - “Ordu Bioleta” Irakurle Klub Feminista\n2019ko azaroak 28, osteguna, 18:00 - 20:00 bitartean, Orbison.\nLarunbatean, urriaren 19an, Arabako Lautadako Berdintasunerako XXII. Topaketa egin zen, eta horren barruan, LAIAeskolaren 2019-2020 ikasturtea ofizialki inauguratu zen Kuadrillan. Aurkezpen instituzionala Alazne Granado Barrundiako Udaleko alkateordeak eman zuen, eta Rubén Ruiz de Eguinorekin batera, Kuadrillako Presidentea, ongietorria eman zuten. Ruiz de Eguinok Arabako Lautada lurraldean aitzindaria izan zela azpimarratu zuen, 2014an berdintasun politikak sartu zituen eta Eskualdeko Berdintasunerako zerbitzua …\nIruraiz-Gauna Indarkeria matxisten sentsibilizaziorako kanpaina\nIruraiz-Gaunako udalak herritar anitzak ditu bere hamaika herrietan. Horregatik, berdintasunaren aldeko ekintzak udalerriko jaietan kontzentratzen dira, ekainean. Azaroan, aurten, udalerriko batzorde administratiboetan banatuko diren esku-orrien bidezko kanpaina bat egingo da, eta LUZKANDO udal aldizkariaren bidez emango zaio hedapena\nAGURAIN - Coral Herrera "Jadanik maitasunagatik sufritzen ez duten emakumeak . Mito erromantikoa transformatzen"\n2019ko azaroak 6, asteazkena, 18:00 - 20:00 bitartean Aguraingo Zabalarte aretoan.\nSolasaldia: Coral Herrera Gómez, idazle eta komunikatzaile feminista, maitasun erromantikoaren mitorari egindako kritikarengatik eta queer ikasketei egindako ekarpenengatik ezaguna.\nAraia - Lantegia: “Pribilegio gabe ez dago zapalkuntzarik”\n2019ko azaroak 8, ostirala, 17:30 - 20:30 bitartean Araiako Herriko Plazan.\nLantegi honetan metodologia ludiko eta parte-hartzaileen bidez pentsamendu feminista dekolonialera hurbiltzen saiatuko gara, elkarrekin zapalkuntza anitzak sostengatzeko, adierazteko eta gauzatzeko eguneroko forma anitzak identifkatzeko metodologia bat garatzeko asmoz, eta pentsamendu kritiko bat garatzera bideratuko gaituzten tresnez horni gaitezen, gizarte hobeak eraikitzen elkarri laguntzeko.\nHezitzailea: Susana Leyton Camardelli, socióloga, activista feminista\n2019ko azaroak 9, larunbata, 16:30tan, Aguraingo frontoian.\nDonemiliaga - Antzerkia "Sex edo ez sex" Ohiulari Klown\n2019ko azaroak 9, larunbata 18:00tan Okiturrin, (Ordoñana).\nPauxa pailazoak bizitzari, heriotzari eta sexuari buruz galdetzen dio bere buruari. Proposamen ludiko honek sexuari dagokionez ditugun ohiturak –edo ohitura ezak– erreferente bezala hartzen ditu, betiere genero ikuspegia aintzat hartuta..\nDinamizazioa: Virginia Imaz, Oihulari Klown\nDurruma - “Txorien Jantokiak” haur ludoteka\nHiru espazio ezberdin: bata eskulanetarako, beste bat margotzeko eta sorkuntza askatzeko, eta azkenik, jolastu eta dibertitzeko espazio bat.\n2019ko azaroak 9, larunbata 18:00tan, Okiturri kiroldegian, Durruma\nDinamizazioa: ORBELATAN Kultur Elkartea\nArabako Lautada – "Ordu Bioleta" Irakurle Klub Feminista\n2019ko azaroak 18, astelehena, 18:00 eta 20:00 bitartean, Araian.\nAgurain - Antzerkia: “Estudiando la sociedad”\n2019ko azaroak 22, ostirala\nEstudiando la sociedad emakumeen aurkako indarkerien problematika ezberdinak lantzen ditu, esplizituenetik hasita egiturazkoagoak diren beste batzuk arte, betiere genero rolen ezberdintasun eta hierarkiak eta emakume “perfektuei” inposatzen zaizkien genero betebeharrak azpimarratuz.\nDinamizazioa: ALARA, kultur eta kirol kudeaketa\nAgurain - Berdintasunaren aldeko ipuin laburren IV. lehiaketaren sari banaketa\n2019ko azaroak 22, ostirala, 18:15tan Aguraingo Udaletxeko Osoko Bilkuran.\n2019ko azaroak 23, asteartea 19:00 - 21:00 bitartean, Harresi Aretoan.\nDinamizazioa: Helena González Estévez, zine eta Giza Eskubideetan aditua. ZINHEZBA Kultur Elkartea.\nSinopsis: Costa Ricako herri batean bizi da Isabel. Egunero etxeaz, alabez eta bere gizonaz arduratzen da eta horixe berori ikasi eta irakasten die bere alabei. Isabel ama ona, emazte ona, eta errain ona da. Bere familia politikoak beste haur bat, “semea”, izateko presioa egiten dionean, bere buruari inguruari, eta familiari aurre egitera eramango duten errebelazioak izango ditu. Ohitura, beroa, bere ile adats luzea, espazio intimoak ere hartzen dituzten intsektu eta bere familiaren presioak Isabelen imajinazioa bihurtzeari ekingo diote. Bere bizitzako 30 urteetan beti egin izan du besteek beraz espero dutena. Isabelek bere familiari aurre egin edo ez erabaki beharko du.\nBurgelu - Antzerkia: “Estamos raras”\nKomedia fresko eta lotsagabe bat, non errealitate barregarri bilakatzen den gure eguneroko drama zentzugabe eta barregarrien bidez. Zazpi sketchen segida irratsaio bateko lehiaketa zoro batean.\n2019ko azaroak 24, iganedea 18:30tan, Burgeluko Udaletxean.\nDinamizazioa: Raras - Frescultura, bikote komikoa eta Facebook eta YouTuben milioi bat baino erreprodukzio gehiago dauzkate. Bikoteak, 30 milioi jarraitzaile baino gehiago du sareetan.\nDulantzi - Nerabe eta gazteentzako berdintasun lantegia\nBerdintasunaren eta indarkeria matxisten inguruko oinarrizko lantegia, genero desberdintasuna eta genero indarkeriaren adierazpen ezberdinak nerabe eta gazteen bikote harremanetan aztertzeko.\n2019ko azaroaren 29an, ostirala, 18:00tan Dulantziko Kultur Etxean.\nDinamizazioa: Sheila Melcon López, dinamizatzailea, nerabe eta gazteekin lan esperientzia zabala, ikerlaria eta feminista.\nArabako Errioxa - Arabako Errioxako “Ordu Bioleta” Irakurle Klub Feminista\n2019ko azaroak 21, osteguna, 18:00 - 20:00 bitartean, Bilargo liburutegian.\nSamaniego - Emozio-adimenaren eta lidergo lantegia\n2019ko azaroak 22 eta 23, Osasun Zentroko erabilera anitzerako aretoa, Samaniego.\n• ostirala, 16:00 – 20:00 bitartean\n• larunbata, 10:00 – 14:00 bitartean\nHezitzailea: Miriam Ocio Sáenz de Buruaga, psikologoa, komunikazio eta generoan aditua\nBastida - Berdintasunaren aldeko ipuin kontalaria - A25\n2019ko azaroak 25, astelehena\nAntzerkiaren hizkeraren bidez, rolen eta genero estereotipoak urratzeko lanketa egingo dugu Bastidako Ikastolako eta Ikastetxe Publikoko ikasleekin.\nDinamizazioa ZARÁNDULA, kultura kudeaketa.\nLeza - Emozio-adimenaren eta lidergo lantegia\n2019ko azaroak 29 eta 30, Lezako Gaztetxean.\nArgantzun - Berdinzinema: "El despertar de las hormigas"\n2019ko azaroak 8, ostirala 19:00 - 21:00 bitartean, El Silo erabilera anitzeko aretoan.\nTreviño - “Ordu Bioleta” Irakurle-Klub Feminista\n2019ko azaroak 15, ostirala, 18:00 - 20:00 bitartean, Trebiñu Konderriko Udaletxean.\nTrebiñuko Konderria- Antzerkia "Benditas"\n2019ko azaroak 17, igandea, 18:00etan\nBi artzain landan daude haien artaldeekin Mariaren agerraldi bat dutenean, edo dutela uste dutenean. Bi emakume eta gizatiar eta jainkotiartasunari buruz elkarrizketa bat, gaitzespenetik baina baita ulermen eta adiskidetasunetik igaroko den dirdaia. Ardi eta mirari arteko zorakeria. Solasaldia moderatzialea: Andrea Muñoz\nArgantzun - Autodefentsa Feminista lantegia (aurreratua)\n2019ko azaroak 30, larunbata, 10:00 – 14:00 eta 15:30 – 19:30 bitartean, El Silo erabilera anitzeko aretoan.\nLantegi honen helburua gure egunekotasunean praktikatzen dugun autodefentsa feministan sakontzea da, patriarkatuaren eta gizon matxisten erresistentzia berriak aztertzea, erlazio-marko berri gisa egungo egoera izanik.\nHezitzailea: Áfrika Aznar Moriones, arkitektoa eta Autodefentsa Feministarako formatzailea.